text:
So er fyrsta umfar av Betri Vetrarkappingini farið afturum, og uppmøtingin á Toftum boðar frá, at vit aftur hendan veturin fara at fáa eina fólkaríka kapping. Omanfyri 100 luttakarar vóru við hetta fyrsta umfarið Runt Agnið.
Tað varð sæð við miklum spenningi fram til kappingina hjá kvinnunum, tí nú var eingin Rebekka Fuglø og heldur eingin Rigmor N. Arge við. Unga Oddvør Josephsen er rykt upp í kvinnuunglingar og harvið opna bólkin, men hon var heldur ikki við. Beinta Hoydal Joensen hevur runnið so sera væl á maratonteininum hetta seinasta árið, og var tí spádd at hava vinnaramøguleikar.
Men so var tað eisini Súsanna Skylv, sum vit ikki hava sæð til rennikappingar í áravís. Hon umboðaði Føroyar á oyggjaleikunum á Álandi í 2009 og vann tað einasta heiðursmerki í frælsum ítrótti, sum Føroyar vunnu. Hetta gjørdi hon við at gerast nummar tvey á 10.000 m við tíðini 37.59,33 min. So hóast hetta eru góð átta ár síðani, fer ein slík klassatíð altíð at gera hana til eina av favorittunum í einari føroyskari rennikapping.
Súsanna kom aftur, sá og sigraði og nýtur sigursløtuna á málstrikuni
Tað var Súsanna, sum legði harðast út, men longu tíðliga í mótbrekkunum, tók Beinta hana aftur, og fekk eitt lítið hol. Komnar oman á Rituvíkarvegin fer Súsanna afur at elta Beintu, sum megnar at halda stand nakað framvið rundkoyringini. Tá tekur Súsanna Beintu aftur, og rennur 18 sekund undan henni til tær koma á málið á Toftum.
Ann-Mari av Skarði úr Bragdinum var nakað aftanfyri tær báðar fremstu, men rímiliga trygg á triðja plássi framman fyri Astrid Joensen.
Tíggju tær bestu kvinnurnar í opna bólkinum:
1. Súsanna Skylv, Hvirlan, 44.25
2. Beinta Hoydal Joensen,Bragdið, 44.43
3. Ann-Mari av Skarði, Bragdið, 47.35
4. Astrid Joensen, Roysnið, 48.12
5. Hallbjørg Danielsen, Roysnið, 48.38
6. Petra Weihe Mikkelsen, Roysnið 50.20
7. Sigrun Kallsoy Kristiansen, Bragdið, 51.48
8. Svanna V. Lutzen, Treysti, 51.52
9. Marita Andrasardóttir, Hvirlan, 51.58
10. Eydna Weihe, Bragdið, 52.01
Við Jan Elmari Sørensen á skaðalistanum, varð lagt upp til tvídyst millum Julian Gregersen úr Treysti og Andrias Hansen úr Bragdinum, við seinast nevnda sum favoritti. Andrias er sera væl fyri í løtuni, og tá skal hann helst megna at gera lívið súrt fyri miðteinarennaran. Tað gjørdi Andrias eisini, og slapp longu leysur í fyrstu brekkunum. Allan vegin hevði hann meira ferð enn Julian, og á málinum var hálvur annar minuttur millum teirra. Julian var tó tryggur á silvurplássinum, ein minutt frammanfyri unga Gunnar Sivertsen, sum fyri fyrstu ferð trein á sigurspallin hjá teimum vaksnu. Sera gleðiligt, at sígga framgongdina hjá Gunnari.
Tíggju teir bestu menninir í opna bólkinum:
1. Andrias Hansen, Bragdið 37.17
2. Julian Gregersen, Treysti, 38.42
3. Gunnar Sivertsen, Treysti, 39.40
4. Regin Thomsen, Roysnið, 40.46
5. Hjalmar Sjóvará, Bragdið, 40.57
6. Lau Jensen, Roysnið, 41.23
7. Uni Svabo Joensen, Frælsi 41.26
8. Heini Gregersen, Treysti, 42.04
9. Regin Mittún, Bragdið, 42.18
10. Alex Troleis, Roysnið, 42.26
Andrias Hansen heldur á fram har hann slepti seinasta kappingarár, tá hann vann seinastu Vetrarkapping umframt FM á 5.000 m.
Børnini
Fyri at gera renningina hjá børnunum eitt sindur meira áhugaverda, byrjaðu tey hesuferð 20 minuttir aftaná startin hjá teimum vaksnu. Tað merkti, at tey byrjaðu umleið, tá fremstu rennararnir komu framvið teimu. Hetta gjørdi at tey komu at kappast við tey vaksnu, og at øll komu á mál nøkulunda samstudis sum onkur av teimum vaksnu. Um júst hetta var orsøkin til góðu úrslitini, skal ikki verða sagt, men hesi heilt ungu fingu sera góðar tíðir á fimm kilometra langa teininum hjá teimum. Úrslitini vóru hesi:
Gentur:
1. Anna Katrina Mikkelsen, Roysnið, 20.46
2. Vibeka Eihilt Sivertsen, Treysti, 20.58
DNS Maria Biskopstø, Treysti
Dreingir:
1. Hans Erland Thomsen, Bragdið, 18.33
2. Ingi Johannesen, Roysnið, 19.30
3. Rúni Samson Vang, Bragdið, 20.22
Hans Erland Thomsen úr Bragdinum vann dreingjabólkin í fjør og aftur í ár. (20 min. skulu takast av klokkuni)
Anna Katrina Mikkelsen vinnur gentubólkin, og Regin Thomsen fær sítt besta úrslit nakrantíð í Vetrarkappingini við at gerast nr. 4 – aftanfyri hómast Vibeka Sivertsen, sum bleiv nr. 2 hjá gentunum, og Hjalmar Sjóvará, sum bleiv nr. 5 í opna bólkinum, men vann veteranbólkin.
Ultra-veteranar
Sum nakað nýtt eru vit farin undir eitt royndarár við sonevndum ultra-veteranum. Hetta er aldurbólkurin +65 ár ella tey, sum eru fødd í 1952 og fyrr. Ein kvinna og fimm menn vóru við til fyrstu kappingina, og søga varð skrivað, tá fyrsti ultraveteranurin kom á málið. Ikki óvæntað gjørdist talan um Jens Weihe úr Frælsi, sum eisini megnaði at leggja allar superveteranarnar afturum!
Jens R. Weihe úr Frælsi gjørdist fyrsti ultraveteranur nakrantíð at koma á mál. Tað er Rói Herup Olsen (54), sum vil vera við á søguligu myndini
Og fyrsti kvinnuligi ultraveteranur gjørdist (sjálvsagt) Jóngerð Høgnesen úr Bragdinum. Tær, ið fagna løtuna saman við henni eru Anna Sofía Kristiansen úr Bragdinum (66) og Anna Christiansen úr Roysninum.
Elisabeth Rasmussen úr Bragdinum vann superveteranarnar hjá kvinnum
John Egholm úr Hvirluni vann superveteranbólkin hjá monnum
Øll úrslitini síggjast HER
Og myndir, sum Helgi Johannesen hevur tikið við myndatólinum hjá Jóannesi Poulsen, síggjast HER
Wolles og Elna frá 3-2 fingu eina góða frásøgn frá kappingini
Mr. Roysnið, Arnfinn Johannesen, og restin av Roysnið-toyminum komu sum altíð sera væl frá fyriskipanini
Nógv nýggj andlit vóru at síggja leygardagin. Her er tað Alex Troleis, ein av okkara altjóða FIFA-dómarum. Hann dugir ikki bara at floyta. Tað gjørdist eitt flott 10. pláss til hansara. Og eingin skeldaði hann.
Vartandi felagið Roysnið, hevur gjørt nógv burturúr seinastu tíðina, og tað sást aftur í fyrstu kappingini í vetur. Grøni liturin var rættiliga eyðsýndur allan vegin Runt Agnið
Vetrarkappingin er eisini gott høvi hjá øðrum ítróttargreinum at royna seg. Her er tað oyggjaleikasúkklarin Hilmar Hansen, sum kýtir seg um málstrikuna


c: text/html

text:
Bókadagur var í Miðlahúsinum og á Hvonn sunnudagin, sum byrjaði við einum barnatiltaki, har Janus á Húsagarði teknaði við børnunum og barnakórið hjá Joannu sang m.a. Tað er Rithøvundafelagið, ið skipar fyri bókadegnum, ið legði fyri við eini drúgvari og áhugaverdari skrá:
Skráin fyri Bókadagin 2010:
• Ingun Christiansen: Garðvættrarnir gera uppreistur
• Barnakórið við Joannu Johansen kemur at syngja sangir úr bókini
• Helle T. Johansen: Tey í 5B
• Rakel Helmsdal: Skrímslavitjan
• Janus á Húsagarði: Mosalisa (Janus teknar saman við børnunum, til ber hjá teimum vaksnu at fara yvir á Hvonn at lurta, meðan børnini halda á at tekna.)
Vaksnabókatiltak
Miðlahúsið og Hvonn frá kl. 15
Upprunaføroyskar bókmentir
Hvonn kl. 15
• Sigri Gaini: Vaknandi
• Hanus Kamban: Gullgentan
• Tóroddur Poulsen: Rend
• Marjun S. Kjelnæs: Skriva í sandin
• Sonne Smith: Søgan um jødarnar
• Agnar Artuvertin: Sporvognurin
Tíðarrit
Hvonn kl. 16
• Listabloggurin
• Vencil
Týðingar
Miðlahúsið kl. 16.35
• Elin Henriksen: At máta heimin eftir Daniel Kehlmann
• Marianna Hoydal: Pedro Páramo eftir Juan Rulfo
• Carl Johan Jensen: Hvíta Bókin eftir Einar Már Guðmundsson
Bókadagurin endaði við einum pallborðsfundi við heitinum »Hví koma so fáar skaldsøgur á føroyskum, og hví hevur tað týdning at fleiri koma?« og hann var sum heild áhugaverdur við skilagóðum innleggum frá teimum, ið sótu við pallborðið: Marna Jacobsen, Carl Jóhan Jensen, Turið Sigurðardóttir, Bergur D. Hansen og Anna Ellingsgaard. Súni Merkisstein var orðstýrari og legði út við spurninginum um tað koma ov fáar skaldsøgur á føroyskum. Semja tóktist vera um, at ov fáar skaldsøgur koma út, men Turið Sigurðardóttir helt, at tær týddu bókmentirnar fáa alt ov lítlan ans. Bergur Djurhuus Hansen helt, at tað koma ov fáar skaldsøgur, serliga frá teimum ungu rithøvundunum og at hetta kann gerast ein trupulleiki í framtíðini. Bergur D. Hansen nevndi fyribrigdið subaltern og tosað varð um teir trupulleikar, sum smá mál hava í mun til tey stóru.
Annars varð m.a. talað um skaldsøgur sum tekstaslag, at tað er serliga væl dámt millum fólk og nógv lisið. Turið Sigurðardóttir kom við eini stuttligari samanbering, tá hon segði, at tað var tað sama sum tá fólk tosaðu um kjøt fyrr í tíðini og meintu við skerpikjøt: "tað er tað sama, tá fólk siga "lán mær eina bók", - tá hugsa tey um skaldsøgur...". Luttakararnir við pallborðið tóktust samdir um, at tað er sera umráðandi, at føroyskar skaldsøgur koma út og tey samdust eisini um, at føroyskari bókaframleiðslu vantar teir liðir, sum eitt yrkisforlag kundi staðið fyri. Tað var fleiri ferðir nevnt hvussu umráðandi tað er, at føroyskar skaldsøgur koma út, sum taka støðu í føroyska samfelagnum har vit eru stødd í dag. Glansbílætasamlararnir hjá Jóanesi Nielsen varð nevnd sum dømi um eina góða skaldsøgu, meðan eitt stórverk sum Ó hjá Carl Jóhan Jensen ikki varð tikin uppá tungu, men tað vóru tað sjálvandi so nógvar aðrar bøkur, sum ikki vóru. Pallborðsevnið var jú sum áður nevnt: "Hví koma so fáar skaldsøgur á føroyskum, og hví hevur tað týdning at fleiri koma?"
Móti endanum av pallborðsfundinum høvdu summir áhoyrarar (harav fleiri rithøvundar) hug at finnast at pallborðsevninum. Summi hildu tað vera ov stutt liðið síðan sama evnið seinast var á breddanum og at vit heldur áttu at miðsavna okkum um tær góðu bøkurnar, sum hóast alt koma út í Føroyum og at vit ikki mugu gloyma onnur tekstasløg sum t.d. endurminningar og sjónleikir. Á sama hátt sum vit hava upplivað innan onnur listasløg, tykist tað lætt at práta um gomul verk, meðan stemningurin gerst meira spentur, tá tað snýr seg um samtíðarskaldskap. Men hava rithøvundar ofta ilt við at semjast um samtíðarbókmentir, tykist semjan meira breið, tá ein teirra fer í holtur við tað rituella knarri um ummælarar. Ein høvundur sóknaðist t.d. eftir ummælarum, sum í staðin fyri at greina og petta sundur dugdu og tímdi at uppliva. Ummælarar, sum við øðrum orðum hava áhuga fyri skaldskapi. Hon var ikki tann einasta, sum við øvund tosaði um tónleikarar og tónleikaáhugað og hvussu heppin tey eru við ummælarum, ið duga og sum hava veruligan áhuga fyri tí tey tosa um. Eg skilji væl, at tað ikki er lætt at verða ummældur, men hatta afturvendandi grenjið er mær púra óskiljandi. Tí hvat annað kann vera brennievnið hjá einum ummælara, er tað ikki áhugin? Eg havi roynt ummælaraleiklutin í heilt nógv ár og kann vissa øll um, at hann hvørki gevur tað stóra av peningi ella heiðuri. Bókmentirnar eru eisini hóast alt tann listin, sum eigur flestir serfrøðingar her á landi og tað vil siga tað sama sum, at ummælarar av bókmentum ofta hava útbúgving innan økið. Hetta er sjáldan galdandi innan t.d. tónleikaummæli, sum eru fá, men sum í løtuni í t.d Kvørnini gerast fleiri og betri. Uppáhaldið, at bókmentir ikki skulu greinast, men følast, havi eg hoyrt áður, men tað undrar meg stórliga, tá fakfólk koma við tí. Sjálvt næmingarnir í 2.s varnast skjótt, at einki gerst verri av, at tú kannar tað neyvt, tvørturímóti. Søgur, ævintýr og fólkavísur gerast bara betri, tá tú greinar tær og betri fatar hvussu tær eru bygdar upp og hvussu tær kunnu vera hugsaðar og ætlaðar.
(KP)

robotstxt: allowed

filter: keep


text:
Vælkomin
til heimasíðuna hjá Viðareiðis kommunu
Opið er:
Vinarliga vendið
tykkum við telduposti til kommununa á: info@vidareidi.fo
Um átrokandi neyðugt er at fáa samband við
kommununa kann ringjast til tlf. nr.: 231081.
Hans Jákup Kallsberg, borgarstjóri nr.: 231081
Tíðindi
2017/12/29
Brenna bál á nýggjárinum ?
Borgarar, ið ætla sær at brenna bál á nýggjárinum, skulu skrásetast hjá Sløkkiliðnum. Her er vegleiðing til skráseting og bálbrenning.Ætlar tú at brenna bál nýggjársaftan, minst so til at skráseta teg hjá Sløkkiliðnum. Leinki á
2017/12/12
Jólatræið á Viðareiði verður tendrað mikukvøldið 13. des.
Jólatræið á Viðareiði verður tendrað mikukvøldið 13. desember kl. 19.Gunrið Kallsberg flytir fram røðu, og pakkar verða til børnini.Øll eru hjartaliga vælkomin.Viðareiðis kommuna.


text:
Í sambandi við, at 20 ár eru liðin síðan fløgan “Framvegis uttan vit” hjá MC-Hár...
Mikudagin 24. januar verður aftur Open Stage/Open Mic í Reinsarínum. Av tí at Vetrarjazzur er...
Fríggjakvøldið 26. januar er Reinsaríið karmur um Vetrarjazz við Espen Eriksen Trio, Rógvi Trio og Mortens...
Tú kanst keypa JazzPass fyri 250 kr., til konsertina fríggjakvøldið 26. januar við Espen Eriksen...
Espen Berg Trio og okkara egnu Plúmm fara á pall í Reinsarínum leygarkvøldið 27. januar....
Mikudagin 31. januar verður aftur Open Stage/Open Mic í Reinsarínum. Serligur gestur hetta kvøldið er Lea...
Sprotin fer hóskvøldið 18. januar, kl 20, á flog aftur við vælumtókta tiltakinum Orð og...
Mikudagin 10. januar verður aftur Open Stage/Open Mic í Reinsarínum. Serligur gestur hetta kvøldið er Impartial....
Mikudagin 17. januar verður aftur Open Stage/Open Mic í Reinsarínum. Serligur gestur hetta kvøldið er Ólavur...
26. des, 2. jólakvøld hevur tú møguleikan, at hugna tær á ein heilt ser føroyskan...


text:
Jólatræið í Lopra
Jólatræið í Lopra verður tendrað leygardagin
03.12.2016, kl. 17:00.
Sumbiar kommuna
Jólatræðið í Sumba verður tendra týskvøldið 29. novembur.
Okur byrja í kirkjuni kl. 19 við at syngja jólini inn saman við skúlabørnunum, Sumbiarkórinum og Frelsunarherinum.
Bygdarráðsfundurin er útsettur.
Bygdarráðsfundurin, sum skuldi vera 7. novembur 2016, er fyribils útsettur.
Sumbiar Kommuna
Fundarfrásøgn frá bygdaráðsfundinum 25. oktobur 2016
Fundarfrásøgn frá bygdaráðsfundinum 25. oktobur er løgd út á heimasíðuni.
Fundarfrásøgnin frá bygdaráðsfundinum her.
Sumbiar Kommuna
Minnisvarðin í Sumba verður vígdur.
Týsdagin 1. novembur 2016, klokkan 16.00, verður minnisvarðin fyri Sumbiar Sókn vígdur.
Skráin til bygdarráðsfundin 25. oktobur 2016.
Hesi mál verða viðgjørd á bygdarráðsfundi, týssdagin tann, 25. oktobur 2016. kl. 19.00.
Sumbiar Kommuna


text:
Føroyska A-landsliðið við kvinnum skrivaði fríggjadagin søgu, tá tað eydnaðist teimum at vinna sítt fyrsta stig í einari HM-undankapping. Undan dystunum vóru góðar vónir fyri einum góðum úrsliti, og tá avtornaði vóru føroysku kvinnurnar sera væl nøgdar við javnleikin ímóti Bosnia/Hesigovina.
Áðrenn steðgin vóru tað gestirnir á Tórsvølli, ið vóru spælstýrandi, og tá fyrri hálvleikur var hálvrunnin, gjørdist støðan 1-0 til Bosnia/Hersigovina. Hornaspark varð sent innfyri úr høgru, og hóast hart kroyst, fekk Melisa Hasanbegovic sett høvdið á bóltin. Í fyrstu atløgu sá út til, at Rannvá Andreasen fekk vart fyri á strikuna, men hjálpardómarin veittraði fyri mál, og so vóru gestirnir á odda.
Eftir hvíldina kom føroyska liðið meir við í spælið, og tóktist tað sum um, at føroysku leikararnir høvdu meir orku enn tær bosnisku. Tað var tí eisini fult í tráð við leikgongdina, at Eyðvør Klakstein javnaði til 1-1, tá tólv minuttir vóru eftir at spæla.
Bosniska verjan royndi at fáa bóltin burtur av vandaleið, men við brotsteigarmarkið, nakað til høgru, fangaði Eyðvør bóltin, og við einum framúr skotið langaði hon bóltin upp undir tvørtræðið og í mál.
Bosnia/Hersigovina royndi at trýsta seinastu løtuna, men føroyska verjan stóð væl, og sum heild høvdu føroysku kvinnurnar fult tamarhald á støðuni, og tá sveisiski dómarin bríkslaði fyri seinastu ferð, hevði Føroyar vunnið sítt fyrsta stig í einari HM-undankapping fyri kvinnur.
Tveir aðrir dystir vórðu eisini spældir í HM-undankappingarbólki 4. Í Norðurírlandi vann Svøríki 4-0, og í Skotlandi vunnu vertirnar 2-0 ímóti Póllandi.
Næsti dystur hjá føroyska kvinnulandsliðnum verður hósdagin 10. apríl, kl. 19:00, tá Norðurírlandi vitjar á Tórsvølli.
Myndir: Rakul Hansen


text:
Senatið í USA
Senatið í USA (enskt: United States Senate) er tann eini helmingurin av tí føderala lóggevandi tinginum, sum er Kongressin. Hin helmingurin er Umboðsmannatingið (House of Representatives). Hvør einstakur av teimum statunum í USA hava tveir senatorar. Annað hvørt ár stendur ein triðingur av senatorunum fyri vali, og tí varir eitt valtíðarskeið í seks ár. Upprunaliga vóru senatorarnir tilnevndir av lóggevandi tinginum í teirra statum, men síðan 1913 hevur amerikanska grundlógin kravt beinleiðis val. Senatið hevur umframt vanligt lógararbeiði ábyrgdina av at undirskriva ella at vraka altjóða sáttmálar, sum USA ger við aðrar tjóðir, og hevur ábyrgdina fyri at góðkenna ráðharrar, umboðsmenn (ambassadørar) og dómarar, sum eru tilnevndir av forsetanum.
Senatið hevur eins og øll kongressin hjá USA bústað í Capitol-bygninginum í Washington, D.C.. Varaforsetin í USA er formaður fyri Senatið. Um so er, at atkvøðurnar standa á jøvnum, tá atkvøtt verður, so kann hansara atkvøða gerast tann avgerandi. Í verandi Senati, hava demokratarnir meiriluta við 59 limum, meðan republikanararnir hava 41 limir. Harry Reid (D), Senatorur, er meirilutaleiðari, og Mitch McConnell (R), senator, er minnilutaleiðari. Tveir limir eru uppstillaðir og valdir sum uttanveltaðir, men hoyra de facto til demokratarnir.


text:
Tænastuboð frá biskupi
29.06.2017 - 11:54 - Kelda: folkakirkjan.fo
- við atliti at signing av borgarliga stovnaðum hjúnalagi á føroyskum máli.
Løgtingslóg nr. 90 frá 6. juni 2017 um broyting í “anordning om ikrafttræden for Færøerne af lov om ægteskabs indgåelse og opløsning” kemur í gildi 1. juli 2017.
§ 14, stk. 2 sigur: “Hjún í borgarliga stovnaðum hjúnalagi kunnu, í tann mun fólkakirkjan hevur løggild ritual til tess, lata sóknarprest signa hjúnalagið. Landsstýrismaðurin ásetur greiniligari reglur um hetta.”
Við atliti at lógarbroytingini / nýggju lógini um hjúnalag er at siga:
1) Fólkakirkjan hevur einki løggildað ritual á føroyskum, ið vit kunnu nýta við atliti at signing av borgarliga giftum hinskyndum pørum.
2) Fólkakirkjan hevur einki løggildað ritual, ið vit kunnu nýta vit atliti at signing av borgarliga giftum samkyndum pørum.
3) Fólkakirkjan hevur eitt danskt ritual á donskum máli, ið er løggildað við atliti at signing av borgarliga giftum hinskyndum pørum.
Tænastuboðini eru grundað á omanfyri nevnda veruleika, at fólkakirkjan ikki hevur nakað ritual á føroyskum til signing av borgarliga stovnaðum hjúnalagi. Harafturat er løtan eitt gylt høvi at fáa viðurskifti í rættlag, ið ongantíð formliga eru skipað á føroyskum í fólkakirkjuni.
Tænastuboðini steðga siðvenjuni, ið sóknarprestar hava nýtt í fleiri ár, at borgarliga gift hinskynd pør eru signað á føroyskum við rituali, ið ikki er løggildað.
Fyrisitingarliga eru tænastuboðini grundað á tann veruleika, at hjúnalagið løgfrøðiliga hevur fingið nýggja greining og fevnir giftu av hinskyndum og giftu av samkyndum.
Gamla kirkjuliga fatanin av hjúnalagnum var grundfest í bíbilsku skapanarsøguni og tí hugmyndafrøði, ið gjørdist frymil fyri fatanini í kirkju og samfelag. Málsliga orðingin, at hjúnalagið “er løgfest samband millum mann og kvinnu”, staðfestir ta siðvenju og fatan, ið hevur verið ráðandi í øldir.
Fólkakirkjan virkar í samfelagnum og eigur fyrisitingarliga at virka út frá tí løgfrøði, ið Føroya løgting ásetir í lógum og regluverki. Fólkakirkjan skal samstundis sum kirkja grunda sínar avgerðir við støði í Skriftini. Fyrisitingarligar leiðreglur eru t.d. Bíblian og § 266b.
Nýggja løgfrøðiliga greiningin av hjúnalagnum staðfestir, at eitt hjúnalag er løgfest samband millum:
1) mann og kvinnu
2) kvinnu og kvinnu
3) mann og mann.
Í allari kirkjunnar fyrisiting metir biskupur tað óhóskandi at diskriminera. Í ávísum førum er tað beinleiðis ólógligt at diskriminera. Fólkakirkjan skal virða øll menniskju uttan mun til trúgv, lívsfatan, kyn, upphav og húðarlit.
Fólkakirkjan skal taka sær stundir at viðgera broyttu fatanina av hjúnalagnum, ið løgfrøðiliga er galdandi við tí nýggju lógini um hjúnalag, ið endaliga er staðfest á sumri 2017.
Biskupur tekur neyðug stig til at tryggja, at fólkakirkjan ikki fremur ta skaðagerð móti limum fólkakirkjunnar, at vit við lógini í hondini gera okkum sek í diskriminatión.
Tess vegna steðgar siðvenjan at signa borgarliga gift hinskynd pør á føroyskum við ritualum, ið ikki eru løggildað. Tænastuboðini eru galdandi alla ta tíð, inntil onnur boð verða givin.
Tænastuboðini ljóða soleiðis:
Sóknarprestunum / prestunum verður ikki heimilað at signa hjún í borgarliga stovnaðum hjúnalagi á føroyskum máli. Tænastuboðini eru galdandi bæði við atliti at borgarligari giftu av hinskyndum og borgarligari giftu av samkyndum.
Tórshavn 28. juni 2017
Jógvan Fríðriksson, biskupur
Sí eisini: Tilmæli frá biskupi við atliti at signing av borgarliga stovnaðum hjúnalagi á donskum máli í eini føroyskari kirkju.


text:
Dystur 1 - leygardagin : HB - KÍ 0-4
Liðið: Teitur M. Gestsson, Heri Mohr, Jóhan T. Davidsen, Bartal Wardum, Ári M. Jónsson, Jógvan Rói Davidsen, Levi Hanssen, Tróndur Jensen, Adrian Justinussen, Símun Samuelsen, Sebastian Pingel, Hanus Sørensen, Aron Clementsen, Pál M. Joensen, Danjal Pauli Lervig og Daniel Johansen.
Viðmerking: Fyrsti venjingardysturin var avgreiddur í dag. Hóast úrslitið einki hevur at siga beint nú er tað altíð keðiligt at tapa. Tað er so tað. Páll Klettskarð við hatrikki og Hjalgrím Eltør skutu málini fyri KÍ.
Dystur 2 - mikudagin 1. februar kl. 18:00 EB/Streymur - HB 0-1
Liðið:Teitur M. Gestsson – Heri Mohr, Jóhan T. Davidsen, Bartal Wardum, Ári M. Jónsson – Rókur av Fløtum Jespersen, Heðin Hansen – Levi Hanssen, Thiago Pinto Borges, Sebastian Pingel – Andrew av Fløtum, Tróndur Jensen, Poul Thomas Dam, Adrian Justinussen, Daniel Johansen, Jákup Pauli Breckmann, Ari M. Olsen og Hjalti Djurhuus.
Viðmerking:Fyrsti dysturin á nýggja vøllinum á Eiði endaði við sigri til okkum. Tróndur Jensen kann reypa sær av, at verða fyrsti málskorari á nýggja vøllinum.
Dystur 3 - leygardagin 11. februar kl. 12:00 KÍ - HB 1-0
Liðið: Teitur M. Gestsson – Jógvan Rói Davidsen, Jóhan T. Davidsen, Bartal Wardum, Ári M. Jónsson – Heðin Hansen, Rókur av Fløtum Jespersen, Sebastian Pingel, Tróndur Jensen, Levi Hanssen – Ari M. Olsen, Adrian Justinussen, Danial Pauli Lervig og fleiri.
Viðmerking: Enn eitt tap móti KÍ, hóast talan her var um minni munin. Ikki tí, úrslitini hava sum so einki at siga í upptaktini. Men munurin var lítil á liðunum og helst eru okkara venjarar i fer við at finna fram til hvussu og hvat.
Dystur 4 - leygardagin 18. februar - VFF-Kup 2017
Viðmerking: Lesið meira um kappingina her.
Dystur 5 - leygardagin 25. februar kl. 13:00 HB - Suðuroy 1-0
Viðmerking: Eitt alternativt lið leiki venjingardyst í dag, og serliga hugaligt var at notera sær, at Andrew av Fløtum gjørdist matchvinnari.
Dystur 6 - leygardagin 4. mars kl. 11:30 HB - NSÍ 0-2
Liðið: Mattias Lamhauge - Jógvan Rói Davidsen, Johan Troest Davidsen, Bartal Wardum, Ári Mohr Jónsson, Símun Samuelsen, Martin Bergvold, Heðin Hansen, Tróndur Jensen, Sebastian Pingel, Adrian Justunussen. Eyka: Andrew av Fløtum, Daniel Johansen, Dánial Pauli Lervig, Poul Thomas Dam, Hjalti Kárasson Djurhuus, Heri Hjalt Mohr.
Viðmerking: Vit vóru klárt betur í fyrra hálvleiki og helst at skorða fleiri mál. Tíverri var hepnið ikki við okkum. Sebastian Pingel smekkaði eisini eitt brotsspark á stongina. Í seinna hálvleiki vóru fleiri útskiftingar gjørdar, og hetta hjálpti ikki okkum. Gestinir revsaðu okkum við tveimum kontraálopum.
Men, nú er liðugt við venjingardystum, tí Effodeildin byrjar komandi vikuskifti.
Sunnudagin 12 mars: Landskappingin byrjar


text:
Finn Danberg
Nevndarformaður
P/F LÍV Lívs- og pensjónstryggingarfelag , LÍV3
Núverandi starv
Maskinmeistari hjá Maersk Line og stjóri í egnari ráðgevingarfyritøku. Harumframt nevndarlimur í ymiskum nevndum.
Vinnuroyndir
Fíggjarleiðari á Landssjúkrahúsinum, Arbeiðsloysiskipanini, Eik Banka og Nema.
Útbúgvingar og skeið
Cand.merc.aud. og HA frá Aarhus Universitet (Handelháskúlin) 1989-95.
Leiðsluskeið frá IMD 2010 og Forsvarets Center for Ledelse. Harumframt skeið fyri nevndarlimir í tryggingarfeløgum 2013-14.


text:
31. Jan 2012
Effo Kring Føroyar(Tour de Faroe)The Tour de Faroe is a 3 day stage race, starting friday 20th of july and finishing on sunday 22th of july. The raceThe race will take you trough most of the bigger islands, you race on mountain stages, relative(by faroese...
30. Jan 2012
Í vikuskiftinum var Helgi aftur í "eldinum". Farna vikuskifti kappaðist hann í 5. umfarinum at kappingini av Vinterkuppen. Góðir og sterkir súkklarar vóru við, m.a. Jonas Pedersen, ið telist millum sterastu fjallasúkklarar í Danmark. Væl gekk hjá Helga, og hann gjørdist nr. 4....
27. Jan 2012
Sum kunnugt er felagsvenjingin byrjað! Fyrst í desembur mánaði byrjaðu vit at venja - renning mikudag kl. 17 og so svimjing/súkkliing sunnudag kl. 12. Vit eru nú komin til januar mánað, og ætlanin er tí at økja um venjingarmongdina – og venjingar møguleikarnar! Súkklu- og...
11. Jan 2012
Tað er nú greitt at venjingin fyri børn skal eftir ætlan byrja aftaná páskir í vár. Fyrsta venjing er 16. apríl.Meir um tíðir og venjarar seinni. Vegna TSFEli JC ...
22. Des 2011
Hoyvík 21.12-11Tíðindaskriv Seinastu 11 árini hevur Føroya Triathlon Felag skipa fyri einum nýggjársduathlon á Rossagøtunum, har kappast hevur verið í renning, súkkling, renning. Onkuntíð hava nakrir fjallasúkklarar verið við, og í fjørð var so eisini ein rennari í hópinum. Onkur helt, at...
02. Des 2011
Ein nýggjur súkkluhandil opnar leygardagin 3 desember 2011. Navnið er AG-Bikesport.Súkkluhandilin fer at selja súkklur og súkkluútgerð, og eigararnir siga at ætlanin er at selja dygdargóðar súkklur, eisini í tí dýrarar endanum. Fleiri av teimum sum hava íðka súkkling í Føroyum hava keypt súkklur uttanlands...
24. Nov 2011
Nýggj nevnd hevur tikið við í TSF. Vit vilja nýta høvi at takka fráfarandi nevnd sum eru Geyr Gilsteinsson, Eyðfinn Lenvig og Ingemar Johannesen. Í nýggju nevndini eru.......
28. Okt 2011
Mikukvøldið 23. november 2011 verður eyka aðalfundur hjá TSF. Fundurin verður í ÍSF-húsinum kl 19.00Skrá: Nevndarval og ymiskt. Vinarliga Geyr Gilsteinsson, Formaður ...


text:
Tvey av teimum stóru mótahúsunum í Fraklandi hava meldað út, at tey vilja ikki loyva nýtslu av modellum sum eru minni enn stødd 34 ella sum eru undir 16 ár. Tað skrivar miðilin France24.
Talan er um mótahúsini Kering og LVMH. Hesi bæði mótahúsini umboða kendu mótamerkini Gucci, Bottega Veneta, Alexander McQueen, Louis Vuitton, Christian Dior og Givenchy.
Í mai í ár bleiv ein fronsk lóg sett í gildi, sum krevur at allar modellir skulu hava læknaváttan sum staðfestir at tær eru kropsliga nóg væl fyri at vera modellir.
Hesi forboð og reglur koma í kjalarvørrinum av, at mótavinnan hevur fleiri ferðir verið løgd undir at framhevja eitt ósunt kropsideal og ein órealistiskan vakurleikastandard. Umframt hetta eru eisini fleiri ræðusøgur um modellir ið svølta seg sjálvar og berjast við etingarólag av ymsum slag.
Lógin ið bleiv viðtikin fyrr í ár og hesi nýggju krøvini frá Kering og LVMH, bera boð um, at har verður roynt at seta ein hægri og betri standard fyri arbeiðsumstøðurnar í mótavinnuni.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Martin Dam legði okkum framum, tá trettan minuttir vóru spældir. Vit vóru tó ikki heilt fokuseraðir, og bara minuttin seinni javnaði Gunnar Christiansen fyri gestirnar.
Henda støðan helt sær fram móti hálva tímanum, men so kom eldur í. Fyrst skoraði Hjalti K. Djurhuus upp á brotsspark, og síðani økti Hans Jákup Annfinsson til 3-1.
Men aftur gloymdu vit at binda fyri, og beint á hálva tímanum minkaði Margeir Toftegaard um munin til hálvleiksstøðuna 3-2 til okkum.
Vit vóru tó klárt betur enn ÍF, og Martin Dam økti til 4-2, tá smáir tjúgu minuttir vóru eftir at leika, eftir at hann var sendur avstað einsamallur móti málverjanum.
Í tíðini, sum varð løgd afturat, setti Hans Jákup punktum við sínum næsta og okkara fimta máli. Tí vunnu vit ein góðan og greiðan sigur á ÍF.
Koyr á, HB !!!!
HAGTØLINI
1. deild, 15. umfar: leygardagin 22. juli 2017 kl. 15.00 í Gundadali
HB – ÍF 5-2 (3-2)
1-0 Martin Dam 13’
1-1 Gunnar Christiansen 14’
2-1 Hjalti K. Djurhuus 25’ (br.)
3-1 Hans Jákup Annfinsson 29’
3-2 Margeir Toftegaard 30’
4-2 Martin Dam 72’
5-2 Hans Jákup Annfinsson 91’
Gult kort: Poul Thomas Dam, Jógvan Petersen og Hans Jákup Annfinsson
Liðið: Barti V. Mørk – Poul Thomas Dam (Jóhan Joensen 65), Jákup F. Hansen, Hjalti K. Djurhuus (liðsk.) (Jónas Joensen 75), Tór av Skarði, Jógvan Petersen, Martin Dam, Tóri Rasmussen, Hans Jákup Annfinsson, Aron Clementsen (Bjarni Brimnes 62) og Bárður Mittelstein
Óbrúktur eykaleikari: Roðar Heðinsson
Venjari: Allan Dybczak
Hjálparvenjari: Eilif Petersen
Dómari: Súni Fríði Johannsen
Hjálpardómarar: Dánjal Eli West og Marner F. Olsen


text:
Okkara gentur høvdu longu
munin í fyrra hálvleiki, sum endaði við 1-0 leiðslu til HB. Eftir at brotsspark varð gjørt ímóti Milju R. Simonsen, tók hon sakina í egnar hendir og skoraði uppá brotssparkið.
Í seinna hálvleiki sást tó sjónliga, at HB var betra liðið. Hóast Gudny
Johannesen javnaði fyri KÍ aftaná hornaspark í 52. minutti, vóru tað vit, sum støðugt hóttu KÍ-málið.
Stutt fyri tímaslagið rann Milja frá KÍ-verjuni
og legði HB á odda 2-1. Lív F. Arge økti um leiðsluna við góðum langskoti, tá 70 minuttir vóru leiktir, og
loksins fekk Milja R Simonsen enn eitt hattrick á kontuna, tá hon 10 minuttir
fyri tíð skoraði til 4-1.
Sostatt kom ein søguligur sigur í hús í
Klaksvík leygardagin. Vit ynskja Allani Dybczak, Pæturi Rasmussen og øllum gentunum hjartaliga tillukku, nú tær hava lagt
seg á odda í landskappingini.
Tær, sum mannaðu liðið hjá HB, vóru: Annika Dam, málverji, Marjun
undir Kletti, Lív Gjógvará, Milja R. Simonsen, Rannvá Mortensen, Sólrun Thomsen, Hildur Egilsdóttir, Rebekka
Benbakoura, Carolina Hansen, Bára Brekká og Lív F Arge.
Myndir: Pætur E. Rasmussen


text:
Camping á Bátastevnuni í Vestmanna mai 2010 uml 70 vognar
Gudmundur og Jónfinn spæla
Her er Regin eisini komin uppí spæli
Gudmundur og Regin spæla úti í forteltinum
So fara vit at hyggja at meðan allir bátanir koma
Her koma so bátanir inn eftir
Her eru vit sum á hvørjum ári, í teltinum til væl smakkandi suppu og bollar,
eisini fingu vit øl við teirra egnu etikett á...... flott flott
Hesin maðurin bjóðaði okkum umborð og Gudmundur var sera spentur
Eg var eisini nokso spentur at sleppa umborð :o)
Grannanir í Maritugøtu vóru eisini á gott hjá okkum, Rói við børnum
Her sita Gudmundur, Gilli, Tóra og Regin og spæla teldu
Okkara fyrrverðandi grannar vóru eisini á gott, Jórun, Joann Pauli og børnini
Klæmint og Maria spæla við Bobby og Tóra er eisini á myndini til høgru
Aftur at eta
Gudmundur og lítlibeiggin hjá Regin, hann gekk og tøssaði inn og út, ein fittur
drongur
Regin og eitt syskina barn hjá honum
Bobby royndi at fáa alt við
Marner var eisini á vitjan eina løtu, hann veit altíð eina góða :o)
Hjalti (við H ), Sólvá og Anna Maria komu eisini ein túr framvið
Tað var gott lag á fólki
Anja var eisini á vitjan, hon plagar at koma tá hon er svong :o)
Anja hevði 2 vinfólk við Kristina og ?
So er tað morgunmatur á skránni
Eitt sindur av reypi var eisini á skránni, sera fitt og hjálpsom fólk í
Vestmanna
So er tíð at rigga av, tvs summi gera arbeiði og
.......................................................... summi hyggja eftir at
alt verður gjørt ordiligt :o)


text:
Hjalti K. Djurhuus legði fyri longu tá átta minuttir vóru leiktir og skoraði til 1-0. Helst gloymdu vit at fáa armarnar niður aftur, tí longu minuttin aftaná fekk Jákup á Borg javnvág í.
Átta minuttir fyri hálvleik komu vit framum aftur og hesuferð var Símun N. Samuelsen á rætta staðnum og skoraði.
Bara tríggjar minuttir inni í seinna hálvleiki var aftur stanton. Uni Holm Johannensen seti bóltin í netið, og so var alt opið aftur.
Men, vit megnaðu at fáa alt, og vit máli frá Hans Jákup Annfinsson, fimm minuttir eftir tímaslagið, staðfestu vit, at í næstbestu deildini eru vit omaná.
Grannarnir fingu einki og mugu nú tungu leiðina niður í 2. deild at venda eina løtu.
Koyr á, HB !!!!
HAGTØLINI
1. deild, 25. umfar: leygardagin 1. oktober 2017 kl. 15.00 Í Gundadali
HB – B36 3-2 (2-1)
1-0 Hjalti K. Djurhuus 8’
1-1 Jákup á Borg 9’
2-1 Símun N. Samuelsen 37’
2-2 Uni Holm Johannensen 48’
3-2 Hans Jákup Annfinsson 65’
Liðið: Mattias Lamhauge – Pætur Ejdesgaard, Hjalti K. Djurhuus (Jákup F. Hansen 67), Rói av Fløtum, Jákup Pauli Breckmann, Levi Hanssen, Martin Dam, Tóri Rasmussen, Hans Jákup Annfinsson (Tór av Skarði 71), Símun N. Samuelsen, Aron Clementsen og Bárður Mittelstein (liðsk.)
Óbrúktur eykaleikari: Jógvan Petersen og Jónas Joensen
Venjari: Andrew av Fløtum
Hjálparvenjari: Eilif Petersen
Dómari: Bjarki Danielsen
Hjálpardómarar: Jógvan Breckmann og Rani A. Skaalum


text:
Ragnar M. Egholm (f. 1964). Hann er föddur í Havn. Fyrst útbúgvin tökniligur hjálparmaður í Havn. Arbeitt hjá arkitekti og verkfröðingum í Havn. Seinni útbúgvin byggifröðingur í Keypmannahavn. Arbeiðir á arkitektteknistovu í Keypmannahavn. Býr í Albertslund. Týtt yrkingar, sum hava staðið í Vencil, Dimmu og Varðanum.
Tekstir
Yrkjarin Willum Peder Trellund (ritroynd). Nr. 10/2011, s. 25-29.
Týðingar
13 yrkingar / Willum Peder Trellund. Nr. 10/2011, s. 9-24.
Ellivu eftirlagdar yrkingar / Willum Peder Trellund. Nr. 16/2015, s. 48-58.


text:
Kiran Jóanesarson
04.01.2018 - 19:13
Fiskur > Tíðindi > Føroyar
Verksmiðjutrolarin Akraberg fór mánadagin nýggjan túr í Barentshavið.
Akraberg hevur sett kósina móti norska partinum í Barentshavinum og Eyðun á Bergi, skipari, upplýsir, at enn eru teir ikki heilt vísir í hvar teir fara at fiska.
- Vit kunnu fiska í norskum sjógvi, norðanfyri 62 gradir, so tað velst um hvar vit kasta, upplýsir skiparin.
Hann leggur aftrat, at við Akraberg hendan túrin eru 24 mans.
Tvey onnur Barentshavskip liggja á Havnini. Talan er um Enniberg úr Havn, og Gadus úr Klaksvík.
Gadus skal á beding hjá Mest ein av komandi døgunum, har ymiskt viðlíkahald skal gerast við skipið.


text:
Jólaveitslan hjá stuðlafelagnum
So nærkast jólini, og tann 16 desember kl 18.00 verður tann árliga jólaveitslan fyri tykkum.
Vit fáa okkurt gott at eta, syngja, dansa um jólatræið og fáa vitjan av jólamanninum.
Fyri tey sum bera brek saman við einum stuðli/avvarandi, og børnum undir 12 ár, er veitslan ókeypis. Hava onnur hug at vera við, kostar tað 100,00 kr. Goldið verður við inngongdina
Vit gleða okkum til at síggja tykkum øll aftur, so sigi frá í góðar tíð.
Tilmelding er á tlf 31 75 79/ 21 79 75 ella isb@isb.fo. Freistin er leygardagin 11. desember
Stuðlafelagið ÍSB
Magdalena Johannesen
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Jakki frá Reima, Viti, blue, std. 11-14 ár
Um ein stødd ikki kann veljast, er hon útseld í løtuni. Vit bíleggja fleiri, um nóg stórur áhugi er. Ring ella skriva fyri at hoyra nærri, um tú ert áhuga.
Tað finnast ikki betri vetrarklæðir, enn vetrarklæðini frá Reima :)
Hesin jakkin er lættur og góður at vera í, og hann er tjúkkur og ordiliga heitur.
Hann er vatntættur og tolir at vatnsúlutrýst á 5000 mm.
Hann er vindtættur, og er gjørdur úr tilfari, sum andar. Seymirnir eru límaðir og eru vatntættir.
Jakkin hevur eisini endurskyn.
Vørunummar: 531236-6560 3312 Reima, jacket, viti blue


text:
Jan Müller
07.03.2017 - 13:21
Oljan > Vinna & Tøkni > Íverksetan
“Vit taka undir við arbeiðinum at skipa okkum sum tilfeingisdepil í Norðurhøvum. Tí eru sjóvinnan og bryggjukanturin tvær síður av somu søk, og hesum vinnumøguleikum síggja vit stórar vakstrarmøguleikar í,” segði Annika Olsen, borgarstjóri m.a., tá fyrsta tiltakið “Vinnuforum” fór av bakkastokki í nýggja stásiliga Sjóvinnuhúsinum í Havn fríggjadagin.
Tórshavnar kommuna beyð seinasta fríggjadag umboðum fyri vinnulívið til tað fyrsta tiltakið av sínum slag nakrantíð í nýggja Sjóvinnuhúsinum á Vestaru Bryggju, nevnt “Vinnuforum”. Hetta er eitt tiltak, sum hevur til endamál at fáa tættari samstarv millum vinnu og kommunu, ið eisini er ein fortreyt fyri vøkstri og framburði. Vinnuforum er eitt stig á leiðini.
Ikki færri enn 200 fólk høvdu leitað sær í henda stásiliga bygning at hoyra fyrilestur um hugtakið disruption, sum kendi rithøvundin og leiðsluráðgevin Tune Hein helt. Tað snúði seg um, hvussu fyritøkur mugu ígjøgnum eina umskapan vilja tær framvegis vera á marknaðinum í framtíðini. Eisini greiddi leiðarin á stovninum “Hugskotið”, Jónhild Rasmussen, frá, hvussu vinnan kann gagnnýta møguleikarnar í Hugskotinum, og hvussu Vakstrarhjólið kann stimbra vøkstur og menning í fyritøkum. Hugskotið er flutt inn í nýggja Sjóvinnuhúsið, og høvdu luttakararnir høvið at síggja nýggju og snotiligu hølini hjá Hugskotinum.
Góðir karmar fortreyt
Annika Olsen, borgarstjóri, beyð vælkomin og hugleiddi um samspælið millum vinnu, gransking og útbúgving og kommununa. Hon segði m.a.:
“Fortreytin fyri fjølbroyttum vinnulívi eru góðir karmar, og at vinnurekandi kunnu menna og økja um sítt virksemi. Skal ein politisk leiðsla saman við eini kommunalari umsiting tryggja hesar karmar, so er eitt neyvt samskifti millum vinnu og kommunu neyðugt.
Tað merkir, at kommunan í samráð við vinnuna veitir góðar atkomumøguleikar til handils- og vinnulív, hollar og skjótar málsviðgerðir, og at kommunan er viðspælari at birta undir kreativar og nýggjar vinnur.
Her í Sjóvinnuhúsinum vóna vit at røkka nøkur av teimum málum, vit hava sett okkum. Nú Fróðskaparsetrið og vinnan skulu húsast undir somu lon, so vóna vit at fáa eina synergieffekt, sum knýtir vinnu, útbúgving og gransking saman. Og okkara vón er, at Hugskotið kemur at virka sum eitt samansjóandi millumlið millum partarnar.
Hetta eru ikki bara orð. Vit vilja fremja hetta í verki. Vit eru í eini tilgongd at gera Tórshavn til ein lestrarbý. Vit hava sett ferð á at nøkta tørvin á lestraríbúðum, og vit vilja virka fyri at samstarva við og hýsa granskingarverkætlanum, soleiðis at nýggj vitan kemur borgarunum til gagns.
Tórshavnar kommuna hevur í stóran mun valt at stimbra íverksetaraumhvørvið, eitt nú við betri hølisviðurskiftum og ráðgeving. Eitt ítøkiligt dømi er, at Hugskotið er flutt inn her í Sjóvinnuhúsið.
Sitandi samgonga hevur avrátt, at vit vilja tryggja fyritøkum lættari og betri atgongd til kommunalar arbeiðsuppgávur m.a. við brúki av útbjóðingarportali.
Tað er umráðandi, at handils- og vinnulív fær greiðar og gjøgnumskygdar reglur í sambandi við útboð av verkætlanum.
Vit hava staðfest, at kommunan eigur ikki at reka vinnu og vera kappingaravlagandi, men eigur hinvegin at stimbra undir støðugan vøkstur og skapa neyðugar karmar, so at tað gerst møguligt hjá nýggjum vinnuspírum at fóta sær.
Á henda hátt verður rúmd givin fyri skapandi vinnum, sum kunnu verða grundarlag fyri nýggjum og spennandi átøkum. Hesi stimbra undir og draga fleiri skapandi kreftir til landið.
Ein annar háttur at stuðla okkara egnu vinnu er, at vit hava avrátt, at kommunan sum heild skal nýta føroyskar loysnir og keypa føroyskt, allastaðni, har tað er møguligt.
Í seinastuni hava vit upplivað, at matstovuvinnan hevur sett Føroyar á gastronomiska heimskortið. Hetta er heilt einastandandi og hevur ringvirkningar út um alt landið og stóran týdning fyri hópin av fyritøkum. Ferðafólkavinnan og flutningsvinnan hava longu merkt positivu ávirkaninar.
Tí hava vit eisini avgjørt at styrkja og menna ferðavinnuna og geva ferðafólki góðar upplivingar. Gourmetferðafólkið skal ikki bara fáa góðan og serstakan mat. Vit skulu selja upplivilsi. Vit skulu betra ferðasambandið til bygdir og oyggjar í kommununi og saman við bygdarfólkunum menna ætlanir um at skapa og skipa spennandi ferðavinnutilboð.
Tá eg nú nevndi matstovuvinnuna, so snýr hon seg altso ikki bara um tara og igulker og annað sjáldsamt úr havinum. Hon snýr seg í ógvuliga stóran mun um at hava heimsins bestu rávøru beint við hondina.
Vit hava størsta landbúnaðarøki í landinum innanfyri kommunumark. Og tá tosað verður um staðbundna rávøru, so taka vit øll neyðug atlit til menning og víðkan av landbúnaðinum eisini. Her eru øll góð hugskot vælkomin, her er ovmikið av plássi til framtíðar menning.
Og júst á hesum øki vænti eg mær eitt spennandi samstarv millum vinnu og granskingarumhvørvið, sum kann veita holla serfrøði á so ómetaliga mongum økjum.
Lat ongan iva vera um, at sjóvinnan og tær vinnur, sum eru knýttar at sjónum, framhaldandi skulu vera við til at menna høvuðsstaðin. Tann vinna, sum er knýtt at øllum økinum hjá Tórshavnar havn, hevur ómetaligan týdning fyri býin.
Tí taka vit eisini undir við arbeiðinum at skipa okkum sum tilfeingisdepil í Norðurhøvum. Tí eru sjóvinnan og bryggjukanturin tvær síður av somu søk, og hesum vinnumøguleikum síggja vit stórar vakstrarmøguleikar í.
Tí verða havnirnar í kommununi áhaldandi útbygdar og betraðar. Men hetta verður gjørt við størsta varsemi og við atliti til náttúrugivnar fortreytir, men sjálvsagt eisini við atliti til, hvat hendir aðrastaðni í landinum.
Vinnuligt fjølbroytni og vinnulig menning hanga saman við fólkavøkstri og harvið búskaparvøkstri. Fólkavøkstur í einum sunnum samfelag við arbeiði til allar hendur gevur stóran búskaparvøkstur. Men tað setir stór krøv til kommunalu myndugleikarnar.
Kommunan skal skapa neyðuga infrakervið til vinnuna og ikki minst pláss til fólkavøksturin. Vit halda okkum vera komin væl áleiðis og halda, at vit tí framburði, sum liggur í kortunum, so fara vit innan alt ov langa tíð at klára at nøkta eftirspurningin.
Tórshavnar kommuna hevur sum siðvenju at halda borgarafundir um stór og átrokandi mál, har allir borgarar kunnu koma til orðanna. Hetta er eitt sera gevandi, afturvendandi og upplýsandi átak, sum heldur leiðsluna í kommununi ajour, tá um staðbundna tørvin ræður.
Tað skal vera mín vón, at eitt vinnuforum sum hetta verður afturvendandi. Tí, sum eg byrjaði við at siga, at skal ein kommuna tryggja karmarnar hjá vinnuni, so er eitt neyvt samskifti millum vinnu, gransking, útbúgving og kommunu neyðugt.
Kendi sveisiski sálarfrøðingurin Jean Piaget, sum var kendur fyri síni ástøði um kognitiva menning, segði í eini av sínum niðurstøðum, at "endamálið við útbúgving er ikki mongdin av vitan, men endamálið er at geva tí unga møguleika at granska og uppdaga, so vit menna ungdóm, ið hevur evni til nýskapan".
Eg síggi fyri mær, at akkurát hesar umstøður eru til steðar her í Sjóvinnuhúsinum.
Eg fari at enda enn eina ferð at bjóða ykkum øllum hjartaliga vælkomnum her í Sjóvinnuhúsið í vón um, at vit fáa nógv burturúr í dag, knýta nógv bond og finna nógvar loysnir,” segði Annika Olsen, borgarstjóri, at enda.
Kelda: www.torshavn.fo


text:
Álit um Nullhugsjón
Á álitinum, 'Ávegis til Nullhugsjónina' er hópur av viðkomandi upplýsingum um ferðslu í Føroyum og ein langur listi av tilmælum um, hvussu ferðslan kann gerast tryggari.
Høvuðstilmælið til løgtingið er soljóðandi: “Miðað verður eftir í framtíðini, at eingin skal doyggja ella fáa álvarsligt mein av ferðsluvanlukku í vegaflutningsskipanini, og at alt virksemi, sum hevur við ferðslu at gera, skal vera í samljóði við hetta stavnhaldið.”
Til tess at røkka hesum máli eigur at verða farið undir at gera munagóðar ábøtur á kommunalar vegir og landsvegir. Miðast skal eisini eftir, at akfør altíð skuldu lúka fremstu trygdarkrøv, at ferðslulógin áhaldandi verður endurnýggjað, og at eftirlitið við ferðsluni verður styrkt. Eisini skal dentur áhaldandi verða lagdur á at upplýsa fólk um ferðslutryggan hugburð.
Petur Jacob Sigvardsen og Jón Kragesteen greiddu álitið um Nullhugsjón úr hondum. Álitið var liðugt í mars 2003.
Tak niður Álitið um Nullhugsjónina.


text:
tú fært høvið til at hoyra tann nýggja og spennandi bólkin JamObsession, kvøldi verður annaleiðis, enn ein vanlig framførsla. Tað sum er serstakt við hesum tiltakið, er at tú kemur at uppliva royndar tónleikarar uppá teirra besta, har teir koma at framføra alskyns løg, bæði Føroysk og útlendsk løg, har dentur verður lagt á eitt hugnaligt kvøld við livandi ljósum og góðum tónleiki.
Teir sum mannað JamObsession, eru royndir tónleikarir, sum hava sett sær fyri at framføra góðan og fjølbroyttan tónleik .
Teir sum mannað bólkin eru Kenneth Skoubo Bærendsen, Albin Kristoffur Rasmussen, Brigir Johannesen, Hans Andrias Jacobsen, Jóhan Nolsøe, Karl Martin Samuelsen, Kristian Johannesen, Lindi Gardar, Magni Husgaard, Mikkjal Hvannastein, Noel Joensen, Robert Waagstein.


text:
Fólk, sum stovna partafelag og eru stjórar í felagnum, fara nú at kunna tekna sjálvbodna trygging hjá dagpeningaskipanini. Trivnaðarnevndin hjá løgtinginum tekur undir við uppskotinum hjá Eyðgunn Samuelsen, landsstýriskvinnu, um at broyta dagpeningalógina fyri at bøta um hjá teimum, sum stovna sítt egna felag. Tey fara nú at kunna tryggja seg, so tey fáa dagpengar, um tey gerast sjúk. Talan er um stjórar, sum hava sítt egna felag og ikki hava starvsfólk aftur at sær ella bara leysliga arbeiðsmegi.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Orð: Ókendur
Týtt: Amga Jacobsen
Viðmerking: Týddur í 1984.
1. Sig, hví mátti Jesus ganga
krossins veg til Golgata?
Tað var tí, Hann vildi bjarga
alla mannaættina!
Niðurlag: Ja, fyri teg har Jesus doyði,
nú øll tín synd útstrikað er;
alt var av kærleika, hann segði,
trúgv tí og tú frelstur er.
2. Sig, hví leið Hann har so tolin,
og hví rópti Hann “Fullgjørt”,
doyði har so sundurbrotin,
meðan alt til háð varð gjørt?
3. Einki annað kann teg frelsa,
einki annað ber tær frið;
ævigt lív Hann tær vil geva,
kom nú og Honum takk framber.


text:
Svimjisamband Føroya
ÍSF-Húsið, Gundadalur 2
Postmoga 1329
FO-110 Tórshavn
Telefon +298 607559
Fax +298 317559
ssf@ssf.fo
Banki: BankNordik 6460 - 1518455
Skrivstovutíð:
Mána- og fríggjadag kl. 9.00-12.00
Stuðlar
Lýsingar
-
Amboð
Author Archives: hestoy
HM-liðið veðurfast
Eftir ætlan skulid HM-liðið, undantikið Pál, verið farið úr Føroyum fríggjamorgunin 12. juli, ávegs til venjingarlegu í Canet en Roussillon. Hetta er sama staðið, ið EJM-liðið var á venjingarlegu innan EJM.
EJM liðið veðurfast
EJM liðið hjá okkum, ið er á veg á venjingarlegu í Canét liggur veðurfast. Continue reading
Aðalfundur í Svimjisamband Føroya, 25. mai
Leygardagin, tann 25. mai kl. 13.00, verður árligi aðalfundin hjá Svimjisamband Føroya hildin í ÍSF-húsinum. Continue reading
Úttøkur til NMU, EJM og HM
Svimjisamband føroya hevur starvsnevndarfundi týskvøldið 21. mai var avgjørt at taka hesi 18 svimjarar út til kappingar summarið 2013. Kappingarnar eru Norðulendsk Meistarastevna fyri ung í Reykjavík. Evropeisk Meistarastevna fyri Juniorar í Poznan, Póllandi og Heims Meistarastevnan í Barcelona, Spania.
Continue reading
Kunning um úttøkur til EM, NMU og EJM 2012
EM í Debrecen 21. til 27. mai: Juniorar, ið hava klára kravtíðina til EJM og seniorar ið hava klára kravtíðina til EM Kravtíðarskeiðið: 21. mai 2011 til 15 apríl 2012. (Klárar juniorur kravtíðina til EJM í tíðarskeiðinum 16. apríl til … Continue reading
Undir OL-Kravtíð, norðurlendskt met og sætta pláss í finaluni
Pál Joensen svam seg í finaluna í 1500 frí leygarmorgunin í Shanghai. Klokkan 3:30 føroyska tíð leygarmorgunin byrjaði seinasta avbjóðingin hjá Pál Joensen. Úrslitið gjørdist eitt sættapláss í finaluni og 15 sekundir undir kravtíðini til Olympiski leikir 2012, eins og … Continue reading


text:
3 tímar, 10 minuttir og 42 sekund.
Soleiðis ljóðaði tíðin hjá 46 ára gomlu Beintu Hoydal Joensen, tá hon sunnudagin rann sítt 8. maraton í Odense.
Tíðin var so mikið góð, at hon setti persónligt met.
- Í flogfarinum niður til Danmarkar lovaði eg, at hetta fór at verða mítt seinasta maraton, men longu nú veit eg, at eg fari at renna eitt maraton í vár, sigur Beinta Hoydal Joensen.
Renningin fyllir nógv, og hon venur seks dagar hvørja viku. harafturat er hon eisini sera tilvitað um matin, hon etur.
- Eitt nú eri eg givin við at drekka vanliga mjólk og eta mjólkaúrdráttir. Eg havi í fleiri ár havt eitt slag av astmu, tá eg renni, men síðani eg gavst við mjólkini, merki eg einki til tann trupulleikan, sigur Beinta Hoydal Joensen.
Í morgunsendingini fortaldi hon um millum annað upplivingarnar, hon hevur havt í sambandi við maratonkappingarnar, hon hevur luttikið í, og hvussu gerandisdagurin er, tá mann venur til maraton.


text:
Nr. 36 4. apríl 2017
Kunngerð um serliga skipað skúlatilboð
Við heimild í § 2, stk. 6 og § 17, stk. 5 í løgtingslóg nr. 107 frá 29. desember 1998 um støðisútbúgving innan fyrisitingar-, handils- og skrivstovuøkið, sum broytt við løgtingslóg nr. 32 frá 30. apríl 2015, í § 2, stk. 6 og § 17, stk. 5 í løgtingslóg nr. 41 frá 23. apríl 1999 um støðisútbúgving innan tøkni, sum broytt við løgtingslóg nr. 35 frá 30. apríl 2015 og í § 2, stk. 5 og § 17, stk. 6 í løgtingslóg nr. 62 frá 15. mai 2012 um gymnasialar miðnámsútbúgvingar, sum broytt við løgtingslóg nr. 54 frá 15. mai 2014 verður ásett:
Virkisøki
§ 1. Serliga skipað skúlatilboð á miðnámi er eitt miðnámsskúlatilboð eftir loknan fólkaskúla, ið er ætlað teimum næmingum, sum eru tarnað at gjøgnumføra miðnám undir vanligum treytum, hóast teir stuðulsmøguleikar, sum eru í vanligu skúlaskipanini.
Útbúgvingartíð, bygnaður og innihald
§ 2. Vanliga útbúgvingartíðin til serliga skipað skúlatilboð er ásett til í mesta lagi fýra ár.
§ 3. Serliga skipað skúlatilboð verður lýst og útgreinað í námsskipan fyri tilboðið.
Stk. 2. Námsskipanin skal lýsa bygnað, samleika, endamál, tímatal, innihald, førleikamál, eftirmeting og próvtøku.
Stk. 3. Landsstýrismaðurin ásetir námsskipan fyri serbreytina í rundskrivi.
Eftirmeting og serbreytarprógv
§ 4. Eftirmeting verður framd sambært námsskipanini og einstaklingslæruætlan.
Stk. 2. Landsstýrismaðurin ger leist til einstaklingslærætlan.
§ 5. Eftir lokið skúlaskeið fær næmingurin serbreytarprógv við skjalprógvaðu førleikunum.
Stk. 2. Landsstýrismaðurin ger frymil til serbreytarprógv.
Upptøka
§ 6. Ein upptøkubólkur umboðandi útbúgvingarstovnin, Sernám og Almannaverkið viðger umsóknir til serliga skipað skúlatilboð á miðnámi.
Stk. 2. Upptøkubólkurin ger tilmæli til leiðara útbúgvingarstovnsins, ið tekur endaligu avgerðina um upptøku.
Stk. 3. Tilmælið frá upptøkubólkinum tekur støði í § 1 og í upptøkukrøvum, sum eru ásett í námsskipanini.
Starvsfólk
§ 7. Útbúgvingarkrøvini til starvsfólk á serbreytini er námsfrøðilig útbúgving eitt nú læraraútbúgving, námsfrøðingaútbúgving ella hægri útbúgving innan sernámsfrøðiliga økið og hóskandi yrkisfakligar førleikar.
Gildiskoma
§ 8. Henda kunngerð kemur í gildi dagin eftir, at hon er kunngjørd, og er galdandi fyri næmingar, sum byrja í skipanini skúlaárið 2016/2017 ella seinni.
Mentamálaráðið, 4. apríl 2017
Rigmor Dam (sign.)
landsstýrismaður
/ Poul Geert Hansen (sign.)


text:
Tað er tað sama. Dempaðu ljóðini, elegantu rørslurnar, diskretu samrøðurnar og køin. Køin, sum er full av høgum, myrkhærdum flogskiparum saman við hampiligum og flennandi flogternum, fínum og smáarrogantum handilsmonnum og so føroyingum. Stuttir, fittir føroyingar við hvítum – snjóhvítum – beinum, ið lúra undan H&M-shortsunum.
Tey bæði standa næstfremst. Hann stendur, sum siður er, í tíggju-minuttir-í-tvey-støðu og hyggur aftur og fram, frá høgru til vinstru, sum skuldi hann yvirum ein gonguteig, ovfarin av øllum herligheitunum í Keypmannahavn. Og so er tað hon. 1,62, NÝklipt og í eini deiligari, smartari Guðrun&Guðrun troyggju. Troyggjan er opin, tí tað er ordiliga heitt uttanfyri.
Tey hava kastað seg yvir bláu og hvítu hiltonkaramellurnar, ið liggja í eini fínari glasskál við diskin. Og nú standa tey gurglandi, gumlandi og jaglandi. Slevið í munninum dansar aftur og fram, og ljóðini av hørðu karamelluni ímóti hørðu tonnunum ger tað eyka lekkurt.
Aftaná at høgu og myrkhærdu flogskipararnir frá Fraklandi hava fingið sín lykil og fara smá-valsandi yvir í elevatorin við sínum smáu, nettu kuffertum og sínum fittu flogternum, er teirra túrur. Hann letur hana, bæði tí hon hevur bookingnummarið og eisini tí, hon dugir betri at rulla tunguna um tey donsku r’ini.
Ja, kamarið er stórt og so deiligt. Men í staðin fyri at blaka seg, og kanska hvønn annan, í breiðu, bleytu og heldur bombastisku dupultsongina, byrjar hann at tosa um minibarrina. Hon gevur honum púra rætt í, at man avgjørt ikki fær nóg mikið fyri pengarnar.
Ímeðan hann sappar, tosar hon um, hvussu stór og lekkur brúsan er. Har kann man standa leingi. Og handklæðini! Tey eru bæði stór og bleyt.
Øll hesu nýggju inntrykkini leiða tey síðani inn á klassiska evnið: hvat kann man taka við sær heim?
Tað er eingin ivi um, at smáu fittu shampoo-dunkarnir á vesinum kann man væl leggja í kuffertið. Hann heldur eisini, at tey skulu taka eini tvey handklæði heim við. Bæði tí, at henni dámar tey so væl og eisini tí, at nú hava tey goldið 1000 kr. fyri náttina. Bæði eru samd um, at tebrøvini kann man snubba, men ikki ketilin. Tað er at stjala.
Nátt var og morgun var – morgunmatarbuffetin.
Sjálvt um tey hava verið niðri í tríggjar heilar dagar og bæði hava verið í Tivoli, Field’s, á Jensens og á Kafé Norden, so er morgunmatarbuffetin á Hilton hæddarpunktið og tað, sum hann hevur glett seg mest til.
Hon heldur eisini, at tað er ordiliga lekkurt.
Og har sita tey. Tveir lívsnjótarar av eini aðrari verð. Hann hevur fingið sær tvey sløg av djús og kaffi. Tallerkurin er um at gerast tómur, og hann hevur í tonkunum at fara upp fyri triðju ferð. Hon er eitt sindur meira classy. Hon hevur, umframt pylsur, bacon og røregg, bæði fingið sær melón og yougurt naturel við müsli.
Aftaná tey eru mett og væl sett, fara tey. Tey hava bæði etið niðurfyri, tí maturin umborð er einki at reypa av.
Tey koma tøffandi yvir ímóti terminal 2. Hon við tí góða kuffertinum, tí við fýra hjólum, og hann við tí gamla – kuffertinum við tveimum hjólum. Tær gulu, bláu og reyðu Mikkalinaglas-perlurnar sveiggja aftur og fram í takt við búkin hjá honum, sum hann ikki longur fær krógvað handan jakkan.
Nú verður gott at sleppa heim.


text:
Denali
Denali, ella Mount McKinley, sum tað eisini nevnist, er hægsta fjallið í Norðuramerika, 6168 metrar høgt og er í amerikanska statinum Alaska. Mount McKinley liggur júst norðanfyri pólsirkulin í Denali National Park, í amerikanska statinum Alaska. Kuldin er øgiligur, og Denali verður sagt at vera heimsins kaldasta fjall. Denali liggur júst norðanfyri pólarmarkið á 63 breiddarstigum. Hetta ger at kuldin er øgiligur. Stormarnir eru sterkir og eingin alpinistur kann vænta sær gott veður allan vegin upp á toppin. Kuldin er ekstremur, ikki óvanligt niður í -75 °C. Klintrararnir flúgva við einum lítlum propel-flogfari úr nærmasta býnum Anchorage og lenda umleið 45 min. seinni á jøklinum við fótin á Mt. McKinley í Denali National Park.
Denali er eldra navnið og soleiðis nevndi upprunafólkið í Alaska fjallið. Men sum so ofta verða onnur nøvn sett á, og í hesum føri gav William McKinley, sum var forseti í USA úr 1897 til hann bleiv myrdur í 1901, hesum fjallinum navn. Men tá náttúruparkin, rundan um fjallið, seinni varð víðkað, fekk hon navnið Denali National Park. Fjallafarar nú á døgum nevna tó fjallið við sínum upprunaliga navni, og tað er alsamt meiri vanligt millum manna. Staturin Alaska langt síðani alment hevur broytt navnið til Denali, men fær ikki sambandstjóðina í Washington DC at gera tað sama, tí at Ohio leggur veto. Tað gera teir helst, tí at William McKinley var ættaður haðani.


text:
Viðareiðis skúli er bygdur í 1986.
Í skúlanum ganga 47 næmingar frá 1.-7. flokk. Tá næmingarnir fara í 8. flokk, fara teir til Klaksvíkar at ganga í skúla.
Í skúlanum starvast seks lærarar.
Tveir musikklærarar eru eisini knýttir at skúlanum.
Skúlin hevur fýra vanligar skúlastovur, sum eisini eru serstovur, eina smíðstovu og fimleikarhøll. Tá næmingarnir hava svimjing, fara teir til Klaksvíkar at svimja.
Skúlaleiðari er Jensebeth Absalonsen
Teldupostur skúlaleiðari: jensebeth.absalonsen@skulin.fo
Teldupostur skúlin: vid@skulin.fo
Tlf. 451180 - Fax 451181 - Fartlf. 231080
Heimasíða skúlans er: http://www.skulin.fo/vid/
Skúlastýrið 2013-16: Mirjam Heinesen, formaður, Marita Sivertsen, Guðrun Steinberg, Jógvan Heinesen og Rói Absalonsen


text:
Leygardagin setir føroyska U17-landsliðið við dreingjum kós ímóti Zagreb í Kroatia. Á skránni er EM-endaspælið 2017.
- Vit gleða okkum ómetaliga nógv at fara til hesa kapping. Hóast eg sjálvur nú samanlagt havi roynt hetta í tíggju ár, og verið til 78 landsdystir við U17-liðnum, so hava vit ongantíð áður verið til eitt endaspæl, og tí vita vit ikki heilt hvussu hetta verður, sigur Áki Johansen, venjari.
Føroyska liðið hevur fyrireikað seg so væl sum tilber til kappingina, og hópurin er sum heild væl fyri. Kortini verða venjararnir noyddir at síggja burtur frá liðskiparanum, Fróða Pætursson Rasmussen, sum er skaddur, og tískil ikki kann verða við á ferðini til Kroatia.
Tað er nokk einki at ivast í, at ein sovorðin uppliving fer at læra spælararnar nógv, og kemur at verða ein tíðandi partur av teirra fótbóltsmenning.
- Vit kenna okkara mótstøðulið, sum øll eru rættuliga sterk, og á pappírinum sterkari enn vit. Men vit hava ikki minni enn tvær ferðir fyrr gjørt tað ómøguliga, og tað vóna vit aftur fer at bera til.
- Eitt er í øllum føri heilt vist, og tað er, at líkamikið hvussu fer at ganga, so verður hetta ein hending í okkara lívið, sum vit ongantíð fara at gloyma, sigur Áki Johansen, landsliðsvenjari, við heimasíðuna hjá FSF.
Hópurin sær soleiðis út:
Elias El Moustage, AaB Ålborg (DK)
Hanus Sørensen og Lukas Grenaa Giessing, FC Midtjylland (DK)
Bárður á Reynatrøð, Víkingur
Jákup Joensen, Skála
Magnus Holm Jacobsen, B36
Andrias Edmundsson, B68
Tórur Jacobsen, KÍ
Stefan Radosavljevic, TB
Sjúrður Pauli Nielsen, Steffan A. Løkin og Sølvi Sigvardsen, NSÍ
Dann Fróðason og Asbjørn Heðinsson, 07 Vestur
Bjarti Vitalis Mørk, Bjarni Brimnes, Símun Sólheim og Sveinur Lava Olsen, HB
Vit í HB fegnast um, at Bjarti, Bjarni, Símun og Sveinur hava fingið landsliðsboð. Eisini fegnast vit um, at Hanus skal við at umboða Føroyar í Kroatia.
Hjartaliga til lukku allir og bestu eydnu við komandi uppgávuni.
Mynd og heimildari: fsf.fo


text:
Góðkenningar
Bilstólar skulu í Føroyum hava eina evropeiska góðkenning, t.e. eina E-góðkenning við ECE 44-03, ECE 44-04 ella i-Size. Fyri fastmonteraðar bilstólar eitur góðkenningin ECE (R) 44-05. ”E”-ið kann eisini verða skrivað sum eitt lítið ”e”. Finn E-merkið og tryggja tær, at tvey tey fystu tølini undir/aftan á E-merkið eru 03, 04 ella 05, ella at stólurin er merktur við i-Size, sum er nýggj bilstólagóðkenning. Hevur stólurin ikki góðkenningarmerki, eigur tú ikki at nýta hann.
Bilstólur og bilur skulu hóska saman
Legg til merkis, at allir bilstólar ikki kunnu nýtast í øllum bilum, og bilstólarnir eru ofta bert góðkendir til ávís pláss í bilinum. Tí er sera umráðandi at tryggja sær, at bilstólur og bilur hóska saman. Spyr sølufólkið um tað.
Spenn bilstól og barn rætt
Ein góðkenning av trygdarútgerð hevur bert virði, um útgerðin verður nýtt rætt. Kanningar í grannalondum okkara vísa, at meira enn helmingurin av øllum bilstólum eru skeivt festir í bilinum, tí er sera týdningarmikið altíð at lesa nýtsluleiðbeiningina til bilstólin.


text:
U8-dreingirnir hjá NSÍ spældu í góðveðrinum í Runavík í gjár.
Okkara lið spældi sera væl, og teir vunnu tveir teir fyrstu dystirnar. Orkan gekk undan seinasta dystin, og NSÍ hevði ongan eykamann á liðnum. NSÍ tapti seinasta dystin, men alt í alt vóru teir sera raskir í dag.
Úrslit og málskjúttar:
NSÍ-B71 5-0 (Beinir Johannesen 3, Jákup D. Petersen 2)
NSÍ-HBa 3-2 (Beinir Johannesen 1, Jákup D. Petersen 1, Lukas Bessason 1)
NSÍ-Skála a 3-7 (Beinir Johannesen 2, Lukas Bessason 1)
Liðið: Jákup, Beinir, Lukas & Leivur.


text:
Í dag, fríggjadagin 20. juni fyllir mæti málfrøðingur okkara Jóhan Hendrik W. Poulsen 80 ár. Fáur hevur við so neyvum nærlagni tikið sær av at menna føroyska málið, í nærum øllum tættum og viðurksiftum, sum Jóhan Hendrik.
Jóhan Hendrik er kendur víða um land, og mong eru tey, ið minnast, tá ið hann hegnisliga greiddi frá teimum mongu spurningum hann fekk frá fólki ymsastaðni í landinum í útvarpstáttinum Orðabókin. Jóhan Hendrik stóð fyri hesum tátti í Útvarpi Føroya frá 1969 til 1993, og eftir hann liggur ein stór bók, við øllum teimum 198 sendingunum á prenti. Tað var starvsfelagi Jóhan Hendriks, málfrøðingurin Anfinnur Johansen, sum stóð fyri at greiða sendtingarnar til prent, og Sprotin gav út í 2009, tá ið Jóhan Hendrik fylti 75.
Jóhan Hendrik er føddur í Sumba, har foreldrini Kristianna og Niels Winther Poulsen, ið var lærari, búðu. Seinni fluttu tey til Skopunar, har Jóhan Hendrik vaks upp. Jóhan Hendrik las fyrst latín og enskt eitt skifti við lærda háskúlan í Keypmannahavn, men fór seinni at lesa norrøna málfrøði. Hann tók mag.art. prógv í 1966.
Jóhan Hendrik kom at starvast á Føroyamálsdeildini á Fróðskaparsetrinum í 1970, m.a. saman við Chr. Matras, sum tá var professari har. Á Føroyamálsdeildini starvaðist Jóhan Hendrik til 1. september 1997.
Stórur partur av arbeiðinum hjá Jóhan Hendriki hevur snúð seg um at savna føroysk orð, sum vóru um at fara í gloymskuna. Fleiri dømi eru um gomul og nær um útdeyð orð, sum Jóhan Hendrik hevur kveikt lív í aftur við nýggjum týdningi. Orð og heiti úr hesi rúgvu kunnu vera kvikil, telda, teldil, tyrla og grindil, orð, sum verða brúkt í málinum í dag fyri nýggj hugtøk og fyribrigdi.
Fróðskaparfelagið ynskir Jóhan Hendriki hjartaliga til lukku við teimum áttati árunum, við tøkk fyri megnaravrik, føroyska málinum at frama og við vón um mong góð ár afturat.
Heilsan
Føroya Fróðskaparfelag


text:
Jú jú, har verður bæði turkað sponsk skinka og fleiri sløg av oliven, eins og serstakir ostar og ymiskt annað úr suðurevropa. Men tá tað er sagt, so verður tað fyrst og fremst úr føroyska nærumhvørvinum, at rávørurnar skulu finnast. Tað upplýsir høvuðskokkurin á nýggju matstovuni Katrina Christiansen, Jóhan Joensen, sum er spentur at koma í gong um mánaðarskiftið.
Fleiri smærri rættir
Tapas-matmentanin byggir á eina siðvenju, har fólk eta nógvar smærri rættir, heldur enn ein forrætt og ein stóran høvuðsrætt. Eisini er vanligt at sita leingi við borðið og so ikki bíleggja alt í senn, men heldur eta eitt sindur, práta eitt sindur, og so aftur bíleggja sær eitt sindur.
- Vit vóna, at fólk fara taka hendan meiri óformella matsið til sín, sigur Jóhan Joensen.
Hølini hjá hjá Katrinu Christiansen eru innrættað á tann hátt, at eitt størri høli er inn frá vegnum, har fitt av fólki kann sessast, men so eru fleiri smærri rúm bæði upp- og niðureftir.
- Tað verður so, at fólk, sum ætla at eta nógv og sita leingi, ivaleyst fara at velja at sessast í veghæddini, har tað verður serverað við borðini. Hevur tú hinvegin ikki tørv á so nógvum mati, kanst tú taka ein lítlan rætt og okkurt at drekka við tær uppeftir ella niðureftir, og so koma eftir meira, um tørvur er á tí, fortelur Jóhan.
Spanskur kokkur
Í løtuni er ein spanskur kokkur, sum Jóhan kennir, og arbeiðir í Føroyum nakrar vikur. Saman skulu Jóhan og spanski kokkurin seta saman endaligu matskránna. Við tí teknikki, sum verður brúktur í Spania, arbeiða teir við føroyskum fiski, skejladjórum og kjøti, og kreerað teir rættir, sum fara at verða at fáa. Millum annað trý sløg av bacalao, fortelur Jóhan. Eisini verður millum annað arbeitt við “leitiskjøti”, sum er føroyskt saltað og turkað kjøt, ið minnir um spanska turkaða skinku.
Serligt øl
Eitt er so tað, sum er etandi, men stórur dentur fer eisini at verða lagdur á tað, sum skal í gløsini. Úrvælið av víni og øli verður stórt, men eigararnir fara at leggja dent á, at tað skal kunna bera til at smakka fleiri sløg, fyri ein rímiligan prís. Eitt nú fer at bera til at keypa eitt “tasting-sett” við trimum gløsum av ymsum víni.
Umframt onnur ølsløg - bæði føroysk og útlendsk - verða eisini tvær serligar Katrinu Christiansen øl. Føroya Bjór hevur framleitt eina myrka, sum eitur William, og eina ljósa, sum eitur Katrina.


text:
Í dag læt framsýningin Aftur um standmyndina upp í nýggju fimleikarhøllini Fimi í Gundadali, ið sýnir fram uppskot til standmyndakappingina, sum Tórshavnar Kommuna skipaði fyri og sum Guðrið Poulsen vann við sínum verki "Himmalspegilin". Fleiri áhugaverd uppskot eru at síggja á hesi framsýning, eins og uppskotið hjá Guðrið heilt vist er eitt sympatiskt uppskot. Sostattt var tað ikki nakað av hesum, ið var orsøkin til, at undirritaða fór út aftur úr framsýningarhølinum tungliga sum eftir gravarbakka og at eitt ørkymlað tár smoygdi sær út í gjøgnum morgunmaskaruna. Tað var heldur ikki av tí, at eg kom ov seint til røðuna hjá borgarstjóranum, sum eg annars hevði glett meg at hoyra og sum eg ikki ivist í verður løgd út á heimasíðu hansara. Nei, grundin til mína sút er, at henda framsýningin staðfestir, at eitt meistaraverk er gloppið føroyingum av hondum. Eg seti nakrar myndir frá framsýningini inn her og skrivi eina longri grein, ið sum skjótast verður at lesa í Dimmu og her á listablogginum.
(KP)


text:
Atopiskt eksem
Atopiskt eksem (eisini nevnt barnaeksem, atopisk dermatitis og prurigo besnier) er ein ikki smittandi sjúka, sum hevur við sær sviða, turra húð og útslett (eksem), sum kann koma og fara. Tá tað eru smábørn ið fáa eksem, verður tað nevnt barnaeksem, men vaksin kunnu eisini fáa atopiskt eksem.
Børn við barnaeksem mangla tey natúrligu fitievnini í húðini, sum knýta húðkyknurnar saman. Av hesari orsøk dampar fukturin lættliga frá húðini, sum tí verður turr og rúðrut.
Orsøkir til atopiskt eksem[rætta | rætta wikitekst]
Orsøkin til atopiskt eksem er ókend, men man hevur illgruna um ymiskar faktorar ið kunnu spæla ein týðandi leiklut. Bæði arvur og umhvørvi eru møguligir faktorar, ið kunnu vera orsøk til at summi børn og vaksin fáa barnaeksem/atopiskt dermatitis. Flestu børn við barnaeksem hava foreldur ella systkin við hoyfepur, astma ella barnaeksem. Tó hava kanningar víst, at børn ið eru vaksin upp í heimi sum hevur havt hund, hava minni vanda fyri at fáa atopiskt eksem.
Arvur[rætta | rætta wikitekst]
Um ein av foreldrunum hevur ella hevur havt astma, hoyfepur ella barnaeksem, er vandin fyri at barnið fær barnaeksem 26 %.
Um bæði foreldrini hava ella hava havt astma, hoyfepur ella barnaeksem, er vandin fyri at barnið fær barnaeksem 40 %.
Umhvørvi[rætta | rætta wikitekst]
Uml. 20 % av børnum, fødd í Danmark, fáa barnaeksem. Í 1960 var talið 3 %. So statt er mongdin av tilburðum í stórum vøkstri. Av tí at tær arvaligu orsøkirnar ikki eru munandi broyttar síðstu árini, halda granskarir, at umhvørvið má vera ein týðandi orsøk til mongu tilburðarnar. Enn vita granskarar tó ikki hvat tað er, sum er orsøk til barnaeksem, men síggja at vøksturin av tilburðum er størstur í londum við vesturlendskum lívstíli.


text:
Reinsaríið í Havn hevur umleið 100 konsertir um árið. Í apríl 2015 fingu Reinsaríið og Koda eina fasta avtalu í lag. Ein føst avtala er øðrvísi enn ein vanlig avtala á tann hátt, at heldur enn at gjalda fyri hvørja einstaka konsert, so fevnir avtalan um alla tónleikanýtsluna fyri eitt ár í senn. Tað merkir, at gjald er tryggjað tónaskøldum og sangskrivarum, tá teirra tónleikur verður spældur á Reinsaríinum.
Eisini Mimir og Spaniastova hava fingið fastar avtalur við Koda.
Tvøroyrar Kommuna hevur, sum tann fyrsta føroyska kommunan, gjørt eina fasta avtalu við Koda, sum fevnir um alla tónleikanýtsluna hjá kommununi komandi trý árini. Og tað hevur Vestmanna Ítróttarfelag eisini.
Rapportera tínar konsertir
Fyri at vit best fáa avroknað fyri eina framførslu, mást tú minnast til at rapportera konsertina innan ein mánaða. Rapportera tínar konsertir her


text:
Spennandi fyrilestrar á vinnudegnum 2016
Umframt at Ársins Virki og Ársins Átak verða kosin, eru aftur hesaferð spennandi fyrilestrar á skránni.
Maria Strømme er altjóða viðurkendur professari í nanotøkni, og hon fer at halda fyrilestur um, hvussu nanotøkni í dag fremur týðandi samfelagsbroytingar – bæði í vinnuligum og privatum høpi. Maria Strømme hevur drúgvar royndir innan granskingarheimin, og hon hevur eisini granskingarroyndir innan vinnuligt virksemi. Saman við sínum granskaratoymi hevur Maria til dømis framleitt eitt algubattarí, sum er umhvørvisvinarligt, metalfrítt og slógbrótandi. Nanotøkni skapar møguleik fyri burðardyggari vinnu, heilsugeira og samfelag í síni heild, sigur Maria Strømme.
Michael Lemner er stjóri í TimTam Consulting, og hann fer at greiða frá, hvussu fyritøkur gangnýta talgilding, og hvussu fyritøkur fyrireika seg til krøv og keypimynstur frá framtíðar kundanum. Michael Lemner hevur í nógv ár arbeitt fyri fleiri altjóða fyritøkur, m.a. H&M, og hann fer á Vinnudegnum eisini at tosa um, hvussu fyritøkur fáa atgongd til tann altjóða marknaðin.
Pætur Smith Clementsen er tekniskur stjóri í Fótbóltsambandi Føroya. Pætur hevur ábyrgd av ítróttarliga partinum í Fótbóltsambandi Føroya og arbeiðir í dagligum samstarvi og samskifti við fleiri áhugabólkar. Á Vinnudegnum fer Pætur at halda fyrilestur um, hvussu til ber at fremja broyting og menning í sínum virksemi. Harumframt fer hann eisini at greiða frá, hvat motiverar fólk og týdninginum av virkismentan, tá arbeitt verður við at broyta mannagongdir og flyta mørk.
Høgna Djurhuus kenna vit sum bersøgnan tíðindamann. Hann fer at hugleiða um føroyskt vinnulív, virki og leiklut. Høgni er kendur fyri sín hvassa penn og fyri sínar rámandi orðingar, og hann varpar ljós á føroyskt vinnulív frá tí skeiva og skemtiliga vinklinum


text:
Ringmerkingar
Ringmerking hevur tey seinastu uml. 100 árini verið eitt sera týdningarmikið amboð í fuglagranskingini. Ringmerkingar kunnu m.a. siga okkum aldurin á tí einstaka fuglinum, eins væl og ferðingarmynstrið hjá teimum ymisku fuglasløgunum. Eingin hevði t.d. varhugan av, at tær hálvtomu grágæsnar, sum gingu í Marknagili í Havn í 1980-árunum, ferðaðust í onnur lond um veturin, fyrr enn ein ringmerkt grágás varð skotin við Inverness í Skotlandi og ein onnur í Esbjerg.
Hans Rudolphi vitjaði í Tórshavn á sumri 1912, og hann ringmerkti tá 45 likkuskurar (t.e. ungar hjá likku). Hesir skurar eru teir fyrstu fuglarnir, vit vita um, sum eru ringmerktir í Føroyum. Tað komu fráboðanir aftur um tríggjar av skurunum; ein fráboðan kom úr Mineto í Portugal, ein úr Casablanca í Marokko og ein úr Eysturoynni. Hóast vit í dag hava ringmerkt uml. 4000 likkur, so er mynstrið tað sama sum við teimum fyrstu trimum fráboðanunum. Tær flestu av teimum føroysku likkunum flúgva til Spania, Portugals og Marokko um veturin, meðan nakrar heilt fáar verða verandi í landinum alt árið.
Danmark var tað fyrsta landið í heiminum, ið fór undir at ringmerkja fugl, soleiðis sum vit kenna tað í dag. Tað var í 1899, at Hans C.C. Mortensen ringmerkti teir fyrstu fuglarnar í Danmark.
Grunnur Aage V. Jensens hevur stuðlað Zoologisk museum í Keypmannahavn við peningi, og tað skal í samstarvi við Náttúrugripasavnið skriva eitt ringmerkingaratlas eins og tey, ið vit kenna frá okkara grannalondum. Allar afturmeldingar av teimum uml. 100.000 fuglunum, sum eru ringmerktir her, fara at verða viðgjørdir vísindaliga, og allar fráboðanir vístar á kortum og talvum. Arbeiðið verður væntandi liðugt á vári 2011 og verður tá helst útgivið sum eitt serprent av Dansk Ornithologisk Forenings Tidsskrift.
Um tú hevur sæð ella fingið fatur á ringmerktum fugli, vilja vit fegin frætta frá tær. Tú kanst venda tær til Náttúrugripasavnið á telefon 340 571, teldupost: [email protected].


text:
Ragnvaldur og PL
Paralympisku leikirnar hava nú hildið á í eina góða viku og hevur tað verið møguligt at síggja framúr ítróttabrøgd framd av teimum mongu íðkarunum, sum hava sett stevnu á leikunum í London 2012. Í morgin 6. septembur er dagurin, ið Ragnvald Jensen av Sandi hevur vant miðvíst ímóti í mong ár. Hann luttekur kl. 10.24 í 100m bringusvimjing í bólki S14.
Paralympisku leikirnar eru hvørt fjórða ár, vanliga beint eftir Olympisku leikirnar hava verið. Hesir leikir eru fyri íðkarar, ið bera brek av ymiskum slagi og verða teir bólkaðir eftir førleika. Leikirnar vera hildnir í Olympisku parkini í London og eru tær størstu nakrantíð. 4.280 íðkarar úr 166 londum luttaka í 21 ítróttum.
Ragnvald luttekur í svimjing, sum er ein tann best umtókta ítróttin. Hetta sæst eisini aftur í atgongumerkjasøluni, har tað hevur verið útselt leingi. Leikirnir sum heild hava eisini havt metstóra sølu, har nærum øll atgongumerki vóru seld í forsølu. Hetta er ivaleyst úrslit av tí risastóra arbeiði, sum London2012 nevndin hevur framt. London er væl fyrireikað til at taka ímóti teimum mongu íðkarum og gestum, og í langa tíð hevur nógv verið gjørt burturúr at lýsa paralympisku íðkararnar og tað nógva arbeiði, ið er lagt í til at røkka hægstu ítróttatindunum. Ein lýsing, sum hevur fingið alt bretska fólkið at standa saman um hesar leikir íðkararnar.
Í morgin 6. septembur kl. 10.24 skal Ragnvald vísa sínar dygdir, tá hann umboðar Føroyar í 100m bringusvimjing. Hann hevur áður fingið góð úrslit til stórar kappingar, og vónirnar eru eisini stórar til hesa kapping. Kappingin er hørð, og við einari tilmeldingartíð á 1:13.89 liggur Ragnvald á einum 10. plássi. Til Føroyameistaraskapið í svimjing fyrr í ár gjørdi Ragnvald tó eitt ordans bragd og vann bronsu við tíðini 1:11.83. Vónirnar eru at røkka einum finaluplássi.
Tað ber til at fylgja við Ragnvaldi á heimasíðuni paralympic.org"
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Mildrið Jacobsen 03.01.2018 (12:00)
Átta kvinnur søkt varastjórastarv á Landssjúkrahúsinum
Tá freistin at søkja starvið sum varastjóri við sjúkrarøktarfrøðiligari bakgrund á Landssjúkrahúsinum var úti í gjár, hevði Heilsu- og innlendismálaráðið fingið átta umsóknir.
Allar átta umsóknirnar eru frá kvinnum, upplýsir Heilsu- og innlendismálaráðið, sum í næstum fer undir setanartilgongdina.
Starvsskeiðið hjá verandi varastjóra Nainu Túgvustein er úti 1. mars 2018. Hon hevur røkt starvið í umleið átta ár, upplýsir Turid Arge, aðalstjóri í Heilsu- og innlendismálaráðnum.
Turid Arge sigur, at miðað verður eftir at seta starvið í hesum mánaðinum. Starvið verður ikki áramálssett.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Enska heiti: Bachelor of Science in Energy and Mathematics
Lestrartíð: 3 ár
Umsóknarfreist: Kvota 2 - 15. apríl. Kvota 1 - 1. juli
Skúlabyrjan: august
Útbúgvingarstovnur: Fróðskaparsetur Føroya
Útbúgvingarstaður: Tórshavn
Endamálið við útbúgvingini er at geva teimum lesandi vitan um og førleikar innan burðardygga orkuveiting og burðardygga orkunýtslu, umframt at geva teimum lesandi fakligan førleika at undirvísa í støddfrøði, til víðari lestur í støddfrøði og sum amboð í náttúruvísindum og tøkni.
Útbúgvingin gevur góðar førleikar í alis- og orkuvísindum, við atliti at m.a. burðardyggari og umhvørvisvinarligari veiting av orku. Komið verður t.d. inn á, hvussu vaksandi orkutørvurin kann nøktast, og eisini hvat gerast kann fyri at minka um orkunýtsluna. Útbúgvingin er serliga sterk innan støddfrøði og letur sostatt upp fyri øðrum møguleikum eisini.
Føroyar hava fjølbroyttar náttúrugivnar møguleikar fyri at vinna orku úr varandi orkukeldum sum t.d. vatni, vindi, sól, sjóvarfalli og aldu. Fyri samfelag okkara er tað ein serstøk avbjóðing at samband ikki er til aðrar orkuveitarar ígjøgnum eitt felags veitingarnet. Tí er týdningarmikið at fáa eina burðadygga lokala loysn, so Føroyar í størst møguligan mun kunnu verða sjálvforsýnandi við orku.
Ynskir tú at vera við til at loysa slíkar avbjóðingar á orkuøkinum, hava møguleika at lesa víðari uttanlands, ella fáa møguleikar at undirvísa í støddfrøði á miðnámsskúlum, so er hetta møguliga júst lestrarleiðin fyri teg.
Lesturin er lagdur til rættis sum 3 ára fulltíðar samlestur millum orkuvísindi og hjánám í støddfrøði. Tvær tær fyrstu lestrarhálvurnar er undirvísingin saman við Orkuvísindi og Orkuverkfrøði. Útbúgvingin endar við eini verkætlan, har tann lesandi fær høvi til at seta seg serliga væl inn í eitt evni, ið útbúgvingin fevnir um. Endaliga verkætlanin kann gerast í samstarvið við stovnar ella feløg eftir egnum ynski, tó skal ein ávís minsta nøgd av støddfrøði og forritan innganga í verkætlanina.
Útbúgvingin er uppbygd á henda hátt:
1. lestrarár er skipað við grundskeiðum í støddfrøði, orkuverkfrøði og alisfrøði
2. lestrarár er skipað við skeiðum í stødd-, alis- og evnafrøði, innleiðandi elverkfrøði umframt skeiðum frá hjánámi í støddfrøði
3. lestrarár er skipað við skeiðum innan orkuverkfrøði, við bachelorverkætlan og við skeiðum frá hjánámi í støddfrøði
Eitt nágreiðniligari yvirlit yvir bygnaðin finst her.
Til tess at verða upptikin at lesa Bachelor í orkuvísindum krevst gymnasialt miðnámsprógv við nøktandi úrsliti.
Ein skal hava staðið:
Støddfrøði á A stigi við miðaltalinum minst 8 eftir 13-stiganum og minst 6 eftir 7-stiganum
Alisfrøði á B stigi
Evnafrøði á C stigi
Ella tú hevur staðið maskinmeistaraprógv við miðaltalinum:
Minst 9 eftir 13 stiganum
Minst 7 eftir 7-trins stiganum
Hjá teimum, ið søkja inn eftir kvotu 2 kunnu aðrar fortreytir við javnsettum kunnleikastøði góðtakast eftir nærri meting.
Undirvísingin gongur fyri seg á - og er bygd á - tilfar á føroyskum, donskum og enskum. Vit vænta tí at tey lesandi hava nøktandi førleika á hesum málum.
Útbúgvingin gevur tær grundarlag fyri starvsmøguleikum innan verkfrøði, ráðgeving og fyrisiting hjá privatum og almennum virkjum og stovnum, umframt undirvísingarmøguleikar í støddfrøði.
Eftir at hava tikið hesa útbúgvingina hevur tú møguleika at útbúgva teg víðari á øðrum universitetum kring heimin.
Fróðskaparsetur Føroya - www.setur.fo.
Tú kanst venda tær til lestrarvegleiðingina nvd-studvegl@setur.fo, ella við at venda tær til Bárður A. Niclasen, útbúgvingarleiðara, bardurn@setur.fo ella til Gunnar Restorff, gunnarr@setur.fo, ið hevur ábyrgd av støddfrøðipartinum.


text:
- Tey hava sera góðar royndir við hesum aðrastaðni, og tí fara vit eisini at royna tað hjá okkum, sigur Hans Nielsen frá Teknisku deild hjá Tórshavnar kommunu.
Kollfirðingar hava sagt, at teir vilja hava ein ferðslutryggari veg í bygdini, og tí er farið undir at gera ein 2-minus-1-veg, sum ikki er nýtt fyribrigdi í Føroyum.
Ein 2-minus-2-vegur merkir, at vegurin einans hevur eina miðbreyt á tríggjar metrar, har bilarnir koyra. Báðu megin við eru punktstrikur, og uttan fyri hesar kunnu fólk antin ganga ella súkkla. Tá ið bilar so møtast, skulu teir víkja fyri hvørjum øðrum og fara út í gongubreytina.
Hetta verður gjørt fyri at geva pláss fyri gongu- og súkklubreyt fram við vegnum, uttan at gera kantsteingar og annað. Vegurin í Kollafirði er lýstur til 30 km/t, og tá riggar hetta væl.
- Kanska kann hetta tykjast eitt sindur ørkymlandi at byrja við, men fólk venja seg við tað eftirhondini. Hetta hóskar ikki til vegir við hægri ferð, og skipanin krevur, at bilførarar kunna seg væl og halda ta lágu ferðina, sum skeltini vísa, sigur Hans Nielsen.
Skipanin er áður roynd á einum styttri strekki á Hvítanesi. Strikað verður í Kollafirði í nátt, upplýsir Tekniska deild.


text:
Málið um frádáttarkravið hjá nýggju eigarunum av Eik Banka, sum TAKS ikki var samt í, er nú endað við, at Eik Banki góðtekur avgerðina hjá TAKS, sum nú er fráboðað bankanum. Einki hevur verið at frætt um avgerðina hjá TAKS enn, men nú er Eik frammi við einari almennari fráboðan.
- Talan er um eitt skattatekniskt mál, sum niðurstøða nú er gjørd um, og fyri okkara viðkomandi er málið nú liðugt, sigur Súni Schwartz Jacobsen, forstjóri í Eik Banka, forstjóri í Eik Banka.
Bankin hevur sent út eina almenna fráboðan, sum er soljóðandi:
TAKS: Talan er um skattligt goodwill, men virðið er 0 kr.
Í málinum um frádrátt fyri undirbalansu í sambandi við yvirtøku av virkseminum frá gamla Eik Banka, hevur TAKS staðfest, at talan er um eitt skattligt goodwill fyri nýggja Eik Banka. TAKS hevur tó virðisásett henda skattafrádrátt til 0 kr. Eik Banki er ikki samdur í virðisásetingini
”Niðurstøðan er fyri tað fyrsta ein staðfesting av, at talan er um skattligt goodwill fyri nýggja bankan, og í øðrum lagi, at TAKS og Eik Banki eru fakliga ósamd um metingina av støddini á frádráttinum”, sigur Súni Schwartz Jacobsen, forstjóri í Eik Banka.
Eik Banki hevur áður víst á, at metingin av virðinum av skattliga frádráttinum kann vera úr null krónum upp í 90 mió. krónur.
Tvær tær størstu grannskoðarafyritøkurnar í Danmark, Deloitte og PwC, hava ráðgivið Eik í málinum. Báðar grannskoðarafyritøkurnar eru á einum máli um, at talan er um skattligt goodwill, sum hevur eitt frádráttarvirði á umleið 45-90 mió. kr.
Deloitte er av tí áskoðan, at undirbalansan á umleið 500 mió. krónur kann dragast frá skattliga og sostatt hevur eitt skattligt virði á 90 mió. kr. Hesa áskoðan hevur Deloitte havt síðani TF Holdig keypti 70% av partapeninginum í bankanum.
PwC hevur gjørt eina meting av goodwill pr. yvirtøkudagin 1. oktober 2010 og hevur mett, at goodwill hevur eitt skattligt virði á umleið 45 mió. kr.
Eik Banki hevur eisini víst á, at tað í fyrstu atløgu er upp til TAKS at meta um støddina á goodwill. Henda meting fyriliggur nú.
Í grundgeving síni sigur TAKS, at talan er um avhending pr. 1. oktober 2010 millum heftar partar og hevur út frá hesum gjørt sína egnu meting av virðinum á goodwill. TAKS metir, at søluprísurin fyri 70% av partabrøvunum á vári 2011 frá Finansiel Stabilitet til TF Holding er besta boðið upp á útgangsstøði og hevur tað við sær, at skattliga goodwill má metast at hava eitt virði á 0 kr. Hesum er Eik Banki ikki samdur í, tí um so er, at talan er um heftar partar, eigur virðisásetingin hjá PwC at verða løgd til grund fyri virðisásetingini.
Eik Banki tekur tó avgerðina hjá TAKS til eftirtektar.
”Vit hava gjørt eina heildarmeting av málinum og í samráð við eigaran tikið avgerð um ikki at kæra avgerðina hjá TAKS. Tað harmar okkum, at málið hevur fingið tað umrøðu, sum tað hevur fingið í almenna rúminum. Talan er um eitt skattatekniskt mál, sum niðurstøða nú er gjørd um, og fyri okkara viðkomandi er málið nú liðugt”, sigur Súni Schwartz Jacobsen at enda.


text:
Ein óhugnalig gongd er og hevur veri seinastu nógvu árini. Við tí almenna á odda eru vit so spakuliga farin longri burtur frá at viðgera tørvin hjá borgaranum ella menniskjanum til heldur at viðgera botnlinjurnar í excell ørkunum úti í kommununum og serliga hjá landinum.
Ein stór samanlegging bleiv framd og er framvegis í gongd, innan tað almenna - tað sum fyrr bleiv kalla Almannastovan og Nærverkið bleiv lagt saman. Nærverkið hevði nú heldur ikki eina so langa livitíð.
Samanleggingin skuldi ikki vera ein sparing, var sagt, tað var ein effektivisering. Í stuttum skuldu hesir tveir stovnar, ið hava ábyrgdina av at taka sær av mennikjum, ið hava tørv á hjálp frá samfelagnum til at klára dagin og vegin, leggjast saman - minkast skuldi um stjóraveldi, tænastur skuldi gerast lættari at samskipa og lættari skuldi vera at finna og plassera ábyrgd. Og so skuldu líka 4 milliónir sparast.
Slagorðini eru og vóru torfør at finnast at. Sjálvandi skal borgarin hava eina skipan, ið er løtt at finna runt í, sjálvandi skuldi bert “ein hurð” vera til allar hesar eymu tænastur, ið tað almenna hevur skyldu at veita. Sjálvandi skuldu “óneyðugar” leiðslur vera spardar burtur.
Men so er tað spurningurin - er hendan effektiviseringin og samanleggingin blivin betur fyri borgaran? Betur fyri tey starvsfólkini, ið skulu útføra tað, sum leiðslurnar stinga út í kortið?
Havi fingið varhugan av at tað er rættuliga missjavnt hvussu væl “nýggja” skipanin virkar. Mær er fortalt at fleiri borgarar tykist líka vilst í skipanini, sum áðrenn tann eina hurðin bleiv útrópt sum “loysnin” og hjálpin er kanska uppaftur meira minni enn áður, tí minni av pening verður settur av til beinleiðis hjálp.
“Tær” bíligu stovnsleiðslurnar, sum vóru á bústovnum, sambýlum ella vardum verkstøðum eru spardar burtur, og í staðin er ein “yvir leiðsla” stovna - sum nú hevur eindir undir sær - við varaleiðarum - hesi fáa betri løn enn gomlu stovnsleiðslurnar og eru “næstan” líka nógv í tali - men fáa sjálvandi eina betri løn.
Bústovnar, sambýli, verkstøð og hvat tað nú eitur, hava nú onga dagliga leiðslu - eingin uttan tey ábyrgdarfullu starvsfólkini, ið sum oftast eru illa sperd, tí sparast skuldi og tískil liva fleiri teirra í einari støðu har stovnarnir framvegis hava trupult við, at klára tær fakligu avbjóðingarnar, ið eru á einum slíkum stað, tí játtanin er ov tepur.
Fleiri stovnar eru illa mannaðar, kanska bert við vaktarskipanum ella líknandi. Fleiri stovnar loyva at bert eitt starvsfólk er til arbeiðis í senn - er tað forsvarligt? Hetta eru stovar, ið skulu tryggja veikum borgarum eitt gott lív?
Øll hendan savnanin av almennum stovnum undir nýggja Almannaverki eigur at vera endurskoða. Kanska tær “lokalu” leiðslurnar, ið skuldu taka sær av tí dagliga var ikki ein so býtt skipan. Kanska skuldu stovnarnir fingið fleiri og betri pengar fyri at kunna lyfta uppgávuna, niðri á gólvinum - heldur enn at fleiri pengar vóru settar í dýrari leiðslur?
Øll skipanin undrar meg - fakliga støði verður ikki lyft við bert, at gera sterkari leiðslur, ið sita á fjarðskotnum skrivstovum langt frá stovnunum har námsfrøðin ella røktin veruliga skal fremjast. Dagliga námsfrøðin hendir ikki úti á øllum stovnum, bara tí onkur í einari skrivstovu í Havn sigur at hon skal fremjast - har skulu eisini resursir setast av til endamálið. Fyri mær at síggja eru færri resursir til beinleiðis arbeiði við borgaran - meðan fleiri eru til leiðslurnar - tað kann ikki vera rætt.


text:
Avtalan við Hotel Hafnia er longd
Hotel Hafnia og ÍSB undirskrivaðu eina stuðulsavtalu á vári 2010. ÍSB gleðist um, at avtalan nú er longd.
Tað var Osmund Justinussen og Jógvan Jensen, formaður í ÍSB, ið undirskrivaðu avtaluna í gjár.
Á fundinum varð tosað um ítróttatiltøk í farna ári, og Jógvan greiddi frá framtíðarætlanum hjá sersambandinum. Hann nýtti eisini høvið at takka fyri stuðulin, sum er við til at leggja lunnar undir ítrótti fyri brekað í Føroyum.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text: Listaáhugað munu vita av, at Rannvá Kunoy er ein av teimum fýra listafólkunum, sum myndar Summarframsýningina Abstrakt Summar í Steinprenti (saman við Hansinu Iversen, Ian Mckeever og Julie Sass), men hon er samstundis ein av framsýnarunum á teirri stóru Summarframsýningini hjá Royal Academy of Arts í London. Henda framsýningin hevur verið hildin á hvørjum ári síðani 1769 og er tann størsta opna framsýningin, har ein og hvør kann senda inn verk, sum ein metingarnevnd síðan tekur støðu til. Harumframt er ein partur av framsýningini kurateraður – hetta fyri at tryggja listarliga dygd umframt fjølbroytni – Summarframsýningin hjá RA er ikki yndisframsýning hjá ummælarum; kanska er hon ov breið og fólkslig til tað, verkini hanga sera tætt í sonevndari salonguppheinging; henda framsýning var fyrimyndin hjá mær tey bæði árini, tá eg á sinni kurateraði Ólavsøkuframsýningina.


text:
페로 제도의 국가
페로 제도의 국가는 《당신은 우리의 가장 아름다운 땅》(페로어: Tú alfagra land mítt)이다. Símun av Skarði(1872-1942)가 작사, Peter Alberg(1885-1940)가 작곡하였다. 1948년에 국가로 제정되었다.
가사[편집]
- 1
- Tú alfagra land mítt, mín dýrasta ogn!
- á vetri so randhvítt, á sumri við logn,
- tú tekur meg at tær so tætt í tín favn.
- Tit oyggjar so mætar, Gud signi tað navn,
- sum menn tykkum góvu, tá teir tykkum sóu.
- Ja, Gud signi Føroyar, mítt land!
- 2
- Hin roðin, sum skínur á sumri í líð,
- hin ódnin, sum týnir mangt lív vetrartíð,
- og myrkrið, sum fjalir mær bjartasta mál,
- og ljósið, sum spælir mær sigur í sál:
- alt streingir, ið tóna, sum vága og vóna,
- at eg verji Føroyar, mítt land.
- 3
- Eg nígi tí niður í bøn til tín, Gud:
- Hin heilagi friður mær falli í lut!
- Lat sál mína tváa sær í tíni dýrd!
- So torir hon vága - av Gudi væl skírd -
- at bera tað merkið, sum eyðkennir verkið,
- ið varðveitir Føroyar, mítt land!
해석[편집]
1
아름다움을 가진 가장 친애하는 나의 조국
주께서 그대의 원수를 내 곁에 두셨으니
여름엔 고요하고 겨울엔 눈에 덮이는
하느님께서 사랑하는 이름으로 불러주신 이섬
사람들이 그대를 발견했을때 이름을 주었으니
하느님께서 축복하신 나의 조국 페로제도여!
2
신이 주신 위대한 땅 나의 조국
하느님께서 항시 사랑하고 불러주신 이땅
영원불멸의 이 땅 우리에게 주신 축복
사람들이 그대를 발견했을 때 이름을 주었으니
하느님께서 축복하신 나의 조국 페로제도여!
3
나는 생각 합니다 하느님의 축복을
우리 제 자손의 영원불멸할 것임을
나는 말하노니 하느님의 영생의 땅이라고
고요와 행복이 넘처나고 평온과 기쁨이 가득한 이 땅
하느님께서 축복하신 나의 조국 페로제도여!


text:
Nýliga hava heimildarfilmar í spælifilmslongd funnið sær veg innar í biografarnar og upp á stóra løriftið, eisini í Havnar Bio. Ikki tí, hetta er ein elli gomul sjangra, kanska við Nanook of the North (Robert J. Flaherty 1922) sum tí fyrsta.
Í gjár var eg ein av átjan, sum hugdi at Shirley & Hinda (Håvard Bustnes 2013), tvær gamlar amerikanskar konur, sum hava sett sær fyri at kanna, um einki mark er fyri búskaparvøksturi. Helt ikki, at hesin heimildarfilmur var verdur stóra løriftið, men tað var harafturímóti ein filmur, sum Kringvarpið setti á skrá hóskvøldið í farnu viku. Tað var filmurin um tey, ið vóru send á Rødbygaard í Danmark. Longu í fyrra parti av hesum heimildarfilmi haldi eg, at Kringvarpið er á so góðari leið, at hóast evnið er trupult, fyri ikki at siga ógjørligt at lýsa út í æsir, so hava tey funnið gull, heimildargull. Tá hugsi eg um kvinnuna úr Skálavík, Maluna Olsen, sum myndugleikin í bygdini, uttan at hava sæð hana, sendi av bygdini og niður á Rødbygaard í 1960.
Við egnum donskum orðum, sigur órættaða frá um hendingina og upplivingina av hesi skarnsgerð. Nærum púra órørd, men við so livandi orðum og lýsingum, at hyggjarin er málleysur og djúpt skakaður. Eg fái tann tanka, at bara henda kvinna, heimildarnar heimild, kundi verið klipt úr heildini og staðið einsamøll, sum eitt statement, ein lýsandi viti í Norðurhøvum, sum eisini er eitt harmaljóð og óttukvæði, yvir fyri allari verðini. Tí hetta brot úr føroysku partssøguni er av altjóða slag, sum hevði tolt at verði gjøgnumlýst á stórum filmstevnum.
Tá vit velja at tendra fyri einum drúgvum heimildarfilmi, er tað undirskilt, at hetta er veruleikin, og ikki sum ritstjórin á donsku DRsendingini Horisont segði herfyri: Et udsnit af virkeligheden, som vi nu har valgt. Í spælifilmslongd er tað undirskilt, at talan er um haldbaran veruleika, altso fakta og ikki fiksjón. Hinvegin er einki krav um, at ein tílíkur heimildarfilmur skal vera uttanveltaður. Tey, ið gera heimildarfilm hava ofta eitt endamál við at lýsa sjálvt evnið, og kunnu seta argument inn í filmin, sum skulu sannføra okkum um, at endamálið var rætt valt. Vanligt er, at tílíkir heimildarfilmar, sum til dømis Super Size Me (Morgan Spurlock 2004) eru atfinningarsamir, men eydnukravið er altíð at atfinningarsemið byggir á tað, ið fatast kann sum veruleiki. Tí var tað ein kærkomin veruleiki, soleiðis sum eg fataði hann, at Malan Olsen slapp við í henda heimildarfilm. Haldi, at Karolina Thostrup og tey, sum hava gjørt filmin, við hesum hava definerað, hvat føroyskur heimildarfilmur er, tá hann er millum teir bestu. Seinni partur kemur í kvøld.


text:
Hagstova Føroya almannakunnger í høvuðsheitum hagtøl á heimasíðuni.
Nógv venda sær tó til Hagstovuna eftir upplýsingum - bæði slíkum, sum longu eru almannakunngjørdir og slíkum, sum ikki hava verið frammi fyrr. Gjald verður tikið fyri arbeiði av fyrispurningum. Slíkar, sum vit kunnu svara í telefon í eini handavending, taka vit tó ikki gjald fyri.
Veitingar av hagtalsuppgerðum, sum ikki finnast tøkar í hagtalsgrunninum á heimasíðuni, kunnu krevja serliga uppseting ella samanseting av hagtølum. Kravfesting og tíðarnýtsla verða avtalað. Tímaprísurin fyri seruppgerðir er 780 kr. Tíðarnýtsla liggur til grund fyri kostnaðinum fyri veitingina. Verður sama uppgerð veitt fleiri ferðir ella fleiri brúkarum, verður tíðarnýtslan minni pr. veiting og gjaldið tí lægri fyri hvørja veiting.
Hagstovan kann eisini veita greiningar, forsagnir og aðrar sertænastur móti gjaldi. Kravfesting og tíðarnýtsla verða avtalað eftir tørvi. Tímaprísurin fyri tílíkar sertænastur er 920 kr.
Prísir:
Tímagjald fyri seruppgerðir (min. hálvur tími kr. 390,-) kr. 780
Tímagjald fyri sertænastur kr 920


text:
Kalpana Vijayavarathan verjir ph.d. á Fróðskaparsetrinum
Fríggjadagin 17. november fer Kalpana Vijayavarathan at verja ph.d.-ritgerð sína í Auluni á Námsvísindadeildini.
Evnið fyri ritgerðini er:
Teacher cognition of grade 8 teachers on teaching speaking in English as a foreign language in The Faroe Islands and its impact on teachers’ pedagogical praxis: seven case studies.
Samandráttur av ritgerðini á enskum kann lesast HER
Kalpana Vijayavarathan hevur seinastu gott trý árini arbeitt við hesi verkætlan á Námsvísindadeildini á Fróðskaparsetri Føroya. Kalpana, sum frammanundan er námslektari á Námdvísindadeildin, byrjaði arbeiðið við síni ph.d.í august mánað í 2014 og lat ritgerðini inna 30 august í ár. Ph.d.-verkætlanin, sum er fíggjað av Fróðskaparsetri Føroya, er tað sum verður kallað “a joint degree”, sum er ein avtala millum Århus universitet og Fróðskaparsetur Føroya.
Høvðusvegleiðari hevur verið Susana S. Fernández, ph.d. og lektari á “Afdeling for Tysk og Romanske sprog” á Århus Universitet, meðan Birgit Henriksen, professari á “Institut for Engelsk, Germansk og Romansk" á Københavns Universitet, hevur verið hjávegleiðari.
Í metingarnevndini sita:
Carmen Heine, lektari á Århus Universitet (formaður)
Tore Nilsson, lektari á Stockholms Universitet
Marie Christine Appel, lektari á UOC – Open University of Catalonia
Verjan, sum er almenn, verður í Auluni á Námsvísindadeildini á Fróðskaparsetrinum fríggjadagin 17. november 2017 og byrjar stundisliga kl. 13.
Ph.d.-ritgerðin liggur alment frammi á Landsbókasavninum.
Kelda: setur.fo


text:
Einaferð havi eg verið á skeiði í bókbinding, einaferð í møblapolstring og einaferð í spinning.
Hvørja ferð havi eg kent meg væl og hugnað mær. Nú eri eg so byrjað sum lærarafólk á kvøldskúlanum, og eg skilji, at frálíka samkoman fríggjakvøldið fyri starvsfólk á skúlanum er tann fyrsta av sínum slag. Tað var sera hugnaligt og væl fyriskipað. Og nokso festligt at vera blivin kollega aftur við Bozenu og Henriettu – ja og mong mong onnur.
Fyrst var fyrilestur um Kierkegaard, og eg má siga, at Jógvan Hansen hevur pedagogisk evni. Tað var als ikki turrisligt, men spennandi. Endiliga fekk eg sett Kierkegaard í eitt horn í heilanum. Havi ofta ætlað mær at lisið hann, men also also tað er tungt. Men fyrilesarin segði, at tað var best at byrja við onkrum løttum sum “Enten-eller”, men eg vildi ikki siga, at tað also var júst tann bókin , sum eg hevði roynt at byrjað við.
Maturin var heilt fantastiskur, lekkur buffet við kjøti og eplum og salati, og omaná var heimagjørdur ísur við frukt – og ikki at gloyma avec.
Stjórin tók ímóti í durunum, og hann segði eisini farvæl, tá ið vit fóru.
Annars má eg taka undir við Arna Thorsteinsson, sum reisti seg upp og rósti fyrisitingini á skúlanum. So fyrikomandi og hjálpsom sum tey altíð eru, skuldu tey verið fyrimynd hjá mongum skúla og kontóri í Havn.


text:
Í dag vórðu Mentanardagar settir á sætta sinni í Fuglafirði. Brynhild Næs Petersen var ein av teim mongu, sum skipaðu fyri, og hon hevði biðið meg siga nøkur orð innan Tummas Jákup Thomsen avdúkaði gávuna Vrakaðar myndir á neystavegginum í Støð. Fyrst sang Anders Riis nakrar egnar sangir. Hann er úr Herning og hevur spælt saman við bólkinum hjá Konny Kass.
Sólin hevði verið frammi, men eitt æl kom oman úr fjøllunum júst sum tiltakið byrjaði. Tummas Jákup kom niðan úr fjørðuni, har hann hevði sett bilin, so foreldrini kundi hoyra og fylgja við í tiltakinum, sum savnaði fitt av fólki á gongubreytini og undur Bókasavninum.
Hann vísur mær, hvussu framsýningin er sett saman, hvussu ljósið hevur slitið onkrar av gomlu myndunum gjøgnum árini, og at enda sleppi eg at velja mær eina mynd úr rúgvuni.
Niðanfyri er stutta røðan eg helt í regninum, meðan Tummas Jákup gjørdi klárt at loysa grøna dúkin, ið fjaldi neystaveggin.
Vælkomin í Støð. Soleiðis sigur skráin, at har eru vit stødd - í Støð, millum slókta sjónleikarhúsið og bedagaðu bedingina.
Sum listafólk, og grundleggjandi sum fólk yvirhøvur, er tað ein daglig ambitión at verða lagdur til merkis, at verða sædd ella sæddur aftur, at skriva seg inn landslagið, har hugurin grør, at gera mun, at hava nakað at brenna fyri, sum ein segði í Útvarpinum í morgun.
Tað gerst ikki uttan at hevja seg upp um tað triviella, hóast listaligi kjarnin er júst tað gerandisliga, og organiska skapið liggur undir tíðini, og sum fer í ljósinum, sum frálíður burtur í einki, tá vit draga frá um eina løtu.
Organisk reflekterandi landslagslist við vágna kunnu vit kalla hana.
Heilt nágreiniliga heitið er Vrakaðar myndir. Ein gáva frá Tummas Jákupi Thomsen, sum vit skulu avdúka á Mentanardøgunum í Fuglafirði í dag.
Vrakaðu myndirnar eru partar av verkinum Skriget Borealis í Arken í Danmark fyri 20 árum síðan.
Við amerikanska Kim Levin sum kurator brúkti Tummas Jákup hálvt annað ár at arbeiða við fotomyndum, so ítøkiligani, at hann stoytti klorin á og skavaði í teimum. Klorifiseraðar raderingar.
Hugskotið, sigur hann, kom sum ein mótreaktión av tí alsamt vaksandi streyminum av miðlaðum blinkstri og myndum, sum vit tá, og enn í dag, verða rakt av sum miðlabrúkarar til gerandis.
Tónleikurin er eisini við í hugsaða baksýninum, tí myndirnar hava rót í grungetíðini fyrst í 90’unum.
Nakrar myndir tók Tummas Jákup sjálvur, men tær flestu eru anonymir fotoflatar, framkallaðir í einum lívfrøðiligum løgi, og fingnir frá einum handlara í Keypmannahavn. Vórðu tær viðgjørdar, so eingin á myndunum kendist aftur, so kundi eg brúka tær, sigur Tummas Jákup um treytirnar frá fotohandlaranum Japan Foto á Norðurbrúgv.
Á upprunaframsýningini var henda kollasjan 5 ferðir 6 metrar, also 30 fermetrar við 2016 myndum.
- Tá so nógvar myndir eru, missir áskoðarin yvirlitið og veit ikki, hvussu nógvar tær eru, sigur Tummas Jákup.
Her í Støð er kollasjan 2,7 ferðir 8,9 metrar sigur listamaðurin, sum eisini er bygningssnikkari.
Kollasjan er minni í vavi, men hevur nærum somu effekt, og eitt hevur hann sett afturat, tað er ein lampa, av snurrandi slagnum, sum var so væl umtókt í 60’unum og 70’unum, við fossum og skógareldum, sum mæla runt og í ring.
Lampan, sum Tummas Jákup hevur funnið, er við fuglum, flogførum og skipum, ið stillisliga fara framvið einum býi onkunstaðni sunnanfyri okkum í Støð.
Ein annar staklutur í kollasjuni, ber brá av gomlum Super 8 filmum, tá teir settust fastir í apparatinum, upploystust og gjørdust til eitt fremmant bløðruskap. Og so at spleysa aftur, sigur Tummas Jákup, og konstaterar, at nú er hakk komið í filmin, og nakrar myndir eru vekk, burturi fyri tíð og ævigheit, sum hann við egnum orðum sigur um tilgongdina og um konseptið í verkinum Vrakaðar myndir í Støð í dag.
Gerið so væl!
Ólavur Larsen handar blómur á svalanum, tá verkið er avdúkað, og Sonni á Horni, borgarstjóri í Fuglafirði fegnast undir neystavegginum. So serverar Leif Sørensen ein góðan bita í søguliga Riberhúsi, har Elisabeth Eldevig vísur mær runt. Eitt fantastisk tiltak við hugtakandi fólkum.


text:
Nes kommuna ynskir øllum borgarum eini gleðilig jól og eitt eydnuberandi nýggjár.
- KIRKJURÁÐVALIÐ Í FRÍÐRIKSKIRKJUNI
- FÍGGJARÆTLANIN 2018
- Vatnleiðingin á Agninum er í lagið aftur
- Almenn móttøka fyri Maritu Dalsgaard
- Vøggusálmar í Fríðrikskirkjuni
- Renna runt Agnið leygardagin
- Kirkjuráðsvalið 2017
- Minningarhald teirra sjólætnu
- Nes kommuna fingið nýggja heimasíðu
- Bygdaráðsfundurin útsettur
- Bingjuplássið stongt
- Starv sum skúlastjóri í Tofta skúla
- Falkon fekk Agnið
- Sangløta í Tabor
- FM í súkkling Runt Agnið
- Alemnn móttøka fyri Tordi og Jóngerð
- Komfirmatión í Fríðrikskirkjuni
- Tofta Kvøldskúli byrjar sítt virksemið
- VOX hevur konsert í Fríðrikskirkjun
- Salong Zet letur upp á Toftum
- Stórur dagur hjá B-68
- Bygdaráðsfundur útsettur
- B68 dagur í dag
- Skúlin byrjar aftur mikudagin 16. august
- Bingjuplássið stongt ólavsøkudag